Biru Laut, Hijau Sherwood- Identiti Harimau Berjuang

Secara ringkasnya.

Pada permulaannya, pasukan yang kini dikenali sebagai GGK ( Komando Tentera Darat) dipanggil  Pasukan Pertama Gerak Khas (1 PGKM), tertubuh pada 7 Mei 1965 di Kem Majidee Johor Bahru. Pada asalnya, ia hanya berkekuatan  5 Terup sahaja, yang terdiri daripada  3x Terup Tempur, 1x Terup Tadbir dan 1x Terup Perairan (Naval Element). Pasukan ini juga dikenali sebagai  ” Malaysian Special Service Unit” (MSSU), dan ketika di Kem Majidee, ia berada di bawah pemerintahan Rejimen Ke-4 Askar Melayu DiRaja. Ia kemudian telah dipindahkan  ke Kem Sebatang Karah, Port Dickson, Negeri Sembilan pada Oktober 1966 kerana kem tersebut tidak lagi dapat menampung kekuatan sedia ada, dan akhirnya, 1 PGKM telah dipindahkan secara tetap pada tahun 1969 ke  Kem Sungai Udang, Melaka. Di sini, pada  1 Ogos 1970, pasukan ini diiktiraf sebagai  Rejimen  Gerak Khas Malaysia ( RGKM), dengan pasukan pertamanya – 1 RGKM yang terdiri daripada  Skuadron Markas, Skuadron Bantuan, Skuadron Latih dan 3x Skuadron Tempur iaitu Skuadron X-Ray, Skuadron Yankee dan Skuadron Zulu, dan kemudiannya Skuadron Whisky (1979) yang kemudiannya terpaksa dibubarkan pada Disember 1983 kerana kekurangan sumber.   Pada ketika itu juga, pasukan 1 RGKM telah ditukarkan panggilannya kepada  65 Komando. Bermula daripada 1 RGKM inilah kemudian lahirnya rejimen lain di dalam pasukan komando terawal negara ini, iaitu 22 Komando dan 11 Rejimen Gerak Khas.  Pada hari ini, pasukan ini dikenali sebagai 21 Gerup Gerak Khas ( GGK)  yang terdiri daripada pasukan-pasukan Tempur dan elemen sokongan bagi membolehkannya beroperasi seperti sepatutnya.

Penstrukturan Semula Ggk
Menginjak usia 52 tahun, sebagai sebuah pasukan komando, pasukan GGK sememangnya memiliki kemampuan beroperasi dalam pelbagai spektrum meliputi permukaan darat, laut dan udara. Kepakaran pasukan ini ditambah lagi dengan fokus kepada operasi-operasi memerangi keganasan yang semakin mencengkam senario pertahanan antarabangsa, dan tidak ketinggalan juga operasi-operasi lain yang ditermakan sebagai  ” military operations other than war”. Sejajar dgn perkembangan semasa serta bagi memenuhi keperluan operasi yang semakin sengit, pasukan GGK kini, dalam menginjak usia kematangannya, mengorak langkah baru dengan menstrukturkan semula organisasinya. Sebelum ini, rejimen tempur di dalam pasukan GGK terdiri daripada 11 RGK, 21 GGK dan 22 KDO. Setiap unit diterajui oleh pegawai berpangkat Lt. Kol, dan sistem pemerintahan diketuai oleh seorang Brigadier General.

Kini, 21 GGK dikenali sebagai 21 KDO dengan memiliki 2 skuadron operasi khusus ( SOK) dan 1 skuadron sniper khusus dengan kepakaran penggempur darat. 22 KDO pula dikenali sebagai 22 Rejimen Perahu Khas dengan kepakaran amphibious raid/ serangan amfibi manakala 11 RGK akan kekal sebagai Rejimen Gerak Khas dengan kepakaran anti-keganasan. Setiap rejimen akan diterajui oleh pegawai berpangkat Kolonel penuh, manakala panglima pula dinaiktaraf ke pangkat Mejar General.

Pengkhususan rejimen ini dilihat sebagai satu usaha efektif bg menyalurkan kepakaran yg lebih khusus terhadap ancaman tertentu, lalu memberikan skop operasi yang lebih spesifik kepada pasukan ini.

IDENTITI GGK
Pasukan GGK merupakan salah satu elemen tempur di dalam Angkatan Tentera Malaysia amnya, dan pasukan Tentera Darat khusunya, dan dikenali sebagai “ Father of All Malaysian Special Forces” kerana pembabitannya sebagai peneraju kepada pasukan-pasukan komando lain di negara ini. Ada di antara anggota dan pegawai daripada GGK dipinjam atau diserap ke dalam pasukan-pasukan komando lain di awal penubuhan masing-masing, seperti pasukan PASKAU ( Pasukan Khas Laut) dan PASKAU ( Pasukan Khas Udara). selain daripada itu, tenaga dan fasiliti kejurulatihan daripada GGK juga digunapakai sebagai permulaan pasukan-pasukan ini, di antaranya pasukan VAT69 ( Komando Polis). Meski pasukan ini masing-masing kemudian bergerak sendiri dalam mencorak identiti mereka masing-masing, secara amnya, GGK diperuntukkan sebagai satu tanda aras di dalam permulaan kepada pembentukan tersebut.
Pasukan GGK amat dikenali dengan identiti tersendiri yang membezakannya dengan pasukan-pasukan lain. Yang paling utama adalah lambang triniti – beret hijau sherwood, lanyard biru laut dan dagger hitam, yang tidak dapat dipisahkan daripada unit ini.

1) Lambang

Lambang lama GGK

Lambang yang mula diguna pada pertengahan tahun 90-an

Warna biru laut – melambangkan  pertalian persahabatan di antara GGK dengan pasukan Royal 40th Marine Commando daripada United Kingdom (UK). Ianya juga melambangkan laut yang menjadi salah satu dimensi operasi GGK.

Kepala harimau dan pisau komando – melambangkan kegarangan, keberanian serta ketangkasan setiap anggota GGK, serta  semangat juang yang tinggi

Pisau komando tanpa sarung dan menegak ke langit –  melambangkan ketajaman fikiran dan kesiapsiagaan untuk bertindak

Motto cepat dan cergas – moto ini dipilih sejajar dengan keterampilan anggota gerak khas yang sentiasa siap sedia untuk bertindak apabila keadaan memerlukan

Pelapik pada beret GGK – ( dari atas) Markas GGK, PULPAK ( Pusat Latihan Peperangan Khusus), 11 RGK, 21 GGK ( kiri) dan 22 KDO ( kanan)

2) Beret Hijau dan Lanyard Biru

Semenjak penubuhan Gerak Khas, anggotanya telah memakai beret berwarna hijau (Sherwood Green) dan lanyard berwarna biru laut. Kedua-dua ini dipilih sempena dengan beret hijau dan lanyard biru yang dipakai oleh 40th Royal Marine Commando (UK) yang menjadi pengasas kepada penubuhan Gerak Khas. Beret hijau dengan lencana Harimau Berjuang merupakan pakaian kepala bagi kebanyakan pasukan khusus di dunia. Ianya merupakan lambang keberanian, keunggulan serta kecemerlangan bagi anggota yang memakainya.

Di peringkat awal penubuhannya, anggota Gerak Khas memakai beret hijau bersama dengan lambang pasukan masing-masing. Sehubungan dengan itu, Pegawai Pemerintah yang pertama iaitu Mejar Abu Hassan bin Abdullah, telah berusaha merangka satu lambang pasukan. Justeru itu, lambang harimau garang bersama pisau komando telah diterima pakai dan menjadi lambang rasmi Gerak Khas sejak tahun 1968.

Bermula dari situ, setiap anggota yang lulus kursus asas komando dianugerahkan beret hijau berlambangkan harimau garang dan lanyard biru sebagai tanda penerimaanya menjadi warga Gerak Khas. Setiap anggota Gerak Khas akan mengharungi kepayahan dan keperitan yang sama tanpa mengira pangkat semasa menjalani kursus ini. Justeru, hanya mereka yang mempunyai sifat keberanian, ketahanan fizikal dan mental serta semangat juang yang tinggi sahaja akafi berjaya dan layak memakainya.

Triniti GGK – beret hijau Sherwood, lanyard biru laut dan dagger/pisau komando

Menyertai Fraterniti GGK

Penyertaan ke dalam pasukan GGK diambil daripada kalangan warga Tentera Darat daripada pelbagai pasukan. Adakalanya, anggota atau pegawai pasukan cabang lain juga turut ikut serta, tetapi ia tidak akan membuatkan mereka diterima ke dalam pasukan GGK selepas mereka tamat latihan asas. Mereka akan kembali ke pasukan mereka sendiri selepas itu.

Pengambilan kursus asas GGK melambangkan satu tahap keberanian yang tidak boleh dipandang rendah dan membawa satu imej yang membawa satu kebangga kepada mereka yang lulus. Selama 3 bulan, seorang anggota atau pegawai yang cukup syarat dan telah melepasi tahap pemanasan ( di mana pemilihan awal dijalankan), akan melalui pelbagai fasa seperti fasa kem, fasa paya, escape and evasion dan serangan akhir. Kesukaran yang terkandung di dalam kursus asas ini sememangnya sangat sangat tinggi, sehinggakan peratusan lulusnya adalah sagat sedikit. Terdapat juga segelintir masyarakat yang mempertikaikan corak latihan ini, yang dikatakan sangat kejam, tanpa memahami betapa perlunya anggota yang dipilih ke dalam pasukan GGK ini mempunyai tahap ketahanan mental dan fizikal yang tinggi, sesuai dengan corak penugasan mereka.

Sekiranya lulus latihan asas tersebut, pada upacara pentauliahan atau Passing Out, rekrut berkenaan akan dianugerahkan beret hijau, lanyard biru dan pisau komando sebagai lambang penerimaannya ke dalam fraterniti ini. Disebabkan struktur organisasinya, GGK tidak hanya mengandungi terup tempur sahaja. Ketiga-tiga rejimen tempurnya iaitu 11 RGK, 21 GGK dan 22 KDO hanya mengambil anggota daripada kalangan pasukan tempur Tentera Darat sahaja, iaitu daripada pasuka-pasukan RAMD ( Rejimen Askar Melayu Diraja), RRD ( Rejimen Renjer Diraja), RS ( Rejimen Sempadan) dan dalam keadaan tertentu, Rejimen Askar Wataniah. Bagi anggota yang datang daripada cabang lain perkhidmatan seperti Kor Kesihatan atau Rejimen Artileri Diraja, Kor Agama Angkatan Tentera atau Kor Jurutera, mereka akan diserapkan ke dalam pasukan bantuan yang terdapat di dalam GGK . antara manfaat yang mereka perolehi adalah elaun komando yang agak tinggi nilainya, dan pemberian ini adalah mengikut tempoh berkhidmat.

Istilah Komando Susu diberikan kepada anggota paskan yang berada di dalam GGK, tetapi memakai beret tanpa pelapik. Ini menandakan bahawa anggota tersebut telah dipinjamkan kepada paskan GGK, dan mereka tidak menerima elaun komando tersebut. Antara contoh adalah anggota wanita yag dipinjamkan daripada pasukan lain di atas sebab keperluan seperti berkhidmat di bahagian kesihatan misalnya, kerana di dalam pasukan GGK, tidak terdapat anggota wanita di dalam terup tempur atau perkhidmatan bantuannya. Ini disebabkan keadaan tugas pasukan tersebut yang tidak sesuai dengan fungsi fisiologi atau keadaan fizikal seseorang wanita, bukan kerana pandangan rendah terhadap kebolehan mereka.

Walaupun telah dianugerahkan beret hijau, ia tidak bermakna ia tidak boleh ditarik balik. Sekiranya berlaku keadaan di mana seseorang anggota itu melanggar undang-undang yang telah ditetapkan atau terlibat dengan sesuatu hal yang termaktub sebagai pelanggaran disiplin pasukan, beret ini akan dilucutkan di dalam satu upacara pelucutan beret. Ini menandakan anggota tersebut tidak lagi berhak menggunakan imej GGK selepas itu walau dalam apa keadaan. Bagi anggota yang tamat perkhidmatan tanpa pelucutan, identiti GGK biasanya akan terus dikekalkan, dan mereka dibenarkan untuk terus memakai beret tersebut.

Pada upacara pentauliahan, akan dinyanyikan lagu Gerak Khas dan dibacakan sajak Tiga Purnama, serta anggota-anggota bau akan membaca Sumpah Perajurit Komando atau dikenali juga sebagai Sumpah 12.

Passing Out – “where boys are made into men”. Di sinilah topi hutan yang dipakai oleh seorang rekrut sepanjang 3 bulan latihan asas akan digantikan dengan beret hijau kebanggaan GGK

Sejarah Lagu Gerak Khas
Lagu Gerak Khas telah dicipta oleh Kapten Minhad bin Manas pada tahun 1971. Beliau berpangkat Staf Sarjan pada ketika itu dan bertugas sebagai Terup Sarjan di Skuadron X-Ray, 1 RGKM. Beliau telah diarahkan oleh Pegawai Memerintahnya pada ketika itu – Leftenan Kolonel Borhan bin Ahmad, untuk mencipta sebuah lagu untuk Gerak Khas yang berentak march. Tajuk lagu yang asal diberikan oleh Penolong Pegawai Memerintah, Mejar Ghazali bin Ibrahim, pada masa itu adalah Para Pembebas. Beliau mengambil masa lebih kurang 3 jam untuk menyiapkan lirik lagu tersebut.

Tan Sri Borhan Ahmad – panglima ATM pertama daripada GGK

Setelah siap lirik lagu tersebut, ianya telah diraptaikan di dalam perbarisan di peringkat skuadron dan juga rejimen untuk menguji kesesuaiannya. Semasa ujian raptai tersebut, pasukan telah dibantu oleh Mejar Anuar bin Alaidin dan Pancaragam Pusat Rejimen Askar Melayu DiRaja (RAMD) daripada segi penyediaan iramanya. Setelah dipersetujui oleh pucuk kepimpinan Gerak Khas, maka lagu ini telah dipersembahkan kepada Panglima Tentera Darat pada ketika itu iaitu Leftenan Jeneral Tan Sri Ungku Nazaruddin bin Ungku Mohamed untuk kelulusannya. Beliau tidak bersetuju dengan tajuk lagu “Para Pembebas” tersebut. Oleh itu, ayat terakhir di rangkap pertama dan terakhir lagu ini yang berbunyi ‘Para Pembebas Pergi Berjuang’ telah ditukarkan kepada ‘Rejimen Gerak Khas Pergi Berjuang’ dan ‘Para Pembebas Tetap Mara’ kepada ‘Rejimen Gerak Khas Tetap Mara’. Semenjak itu, lagu tersebut telah menjadi lagu rasmi Gerak Khas sehingga ke hari ini.

Lirik lagu Gerak Khas

Melodi lagu Gerak Khas

Selain itu, semasa istiadat Passing Out, turut dibacakan sajak “ Tiga Purnama” yang menangkap intipati semangat perjuangan yang harus ditekadkan ke dalam jiwa setiap rekrut sepanjang latihan asas yang mereka lalui. Bait-baitnya adalah seperti berikut :

Berdiri megah
Gagah perkasa
Beret hijau, dijunjung di kepala
Detik kepedihan, kepahitan perwira
Tiada siapa tahu
Siapa aku..
Kemegahan bagi dia
Hanya setelah 3 purnama
Memerah keringat..
UNTUK APA?

Ilmu dicari di setiap sudut
Gunung, paya dan hutan rimba,
Di laut sayup mata memandang
Berteduh dedaun berselimut lumpur
Keringatnya akan kerap mengalir menghiba
Yg memupuk kekuatan moral yg ada
Hati ini tetap mengerti
Perwira komando sedia berkorban
Hancur daging bergalang tulang
Yg mara yg rebah
Di sebalik kabus-kabus lembayung senja
Aduh..biar ranjau menusuk dada
Darah merah adalah penyeri luka
Biar menderita rasa
Dari kejauhan suara-suara ria
Kutinggalkan ibu, anak , isteri dan kekasih tersayang
Demi engkau yg kucari, ku hormati
Ku tinggalkan segalanya
Oh Tuhan..
Ampunlah dosa derhakaku
Kian lama alpa dalam setia
Tiga purnama sekian lama..
Hanya Engkau tahu siapa aku
Kini harmoni menjelang tiba
Beret hijau idaman satria
Lambang keagungan
Lambang keperwiraan
Satu lambang mutu keberanian..
Yg amat tinggi nilainya
Engkau tetap unggul
Diiktiraf dunia seluruh benua
Setiap wira yg memakai beret ini..
Harus ingat..harus ingat
Pertahankan martabatnya
Hingga ke titisan darahmu yg terakhir
Bawalah bersamamu beret hijau…

Sumpah 12

Tradisi- tradisi lain
a.Potongan rambut nombor 2 untuk semua anggota komando
b.Pemakaian celoreng (pakaian no 5), beret hijau dan lanyard biru serta pisau komando.
c.Pakaian celoreng lengan dilipat samseng.

d.Beret hijau dipakai senget dengan lambang harimau terletak di antara hujung kening mata kiri dan pelipis rambut.
e.Tali kasut diikat bersilang
Itulah sedikit sebanyak yang dapat saya kongsikan mengenai pasukan kebanggaan negara ini. Adakah anda sanggup turut serta?..

=WRA=


6 Fasa Covid-19 Di Itali, Dan Malaysia Berada Di Fasa Ke-3

Semua orang tahu tentang situasi Covid-19 tetapi masih ramai warganegara Malaysia yang tidak ambil peduli langkah yang diambil pihak kerajaan termasuk Perintah Kawalan Pergerakan (PKP).

Sikap sambil lewa sesetengah ‘lembu’ ini mengulangi kesilapan warga Itali dalam menangani Covid-19 yang akhirnya membawa kepada lambakan kes Covid-19 paling banyak di luar China.

Untuk mengetahui bagaimana kesilapan ini berlaku, kita perlu melihat fasa-fasa Covid-19 di Itali. Untuk fasa pertama, ramai sedia maklum penularan kes Covid-19 di Wuhan.

Tetapi disebabkan perkara ini berlaku di luar negara, ia tidak diambil peduli atas alasan ia berlaku di luar negara dan mustahil penyakit itu akan tiba di sini.

Dan bila kes pertama berlaku, respon kerajaan ialah keadaan masih terkawal dan rakyat tidak perlu risau. Ironinya, itulah juga reaksi kerajaan Malaysia apabila kes Covid-19 pertama dilaporkan pada 25 Januari lepas.

Logiknya sebagai langkah pencegahan, kemasukan pelancongan China ke Itali atau Malaysia seharusnya dihalang. Tetapi atas sebab ekonomi, kedua-dua kerajaan memilih untuk tidak melakukannya walaupun bilangan kes di China semakin bertambah.

Fasa kedua pula bermula bila bilangan pesakit Covid-19 semakin bertambah bukan saja membabitkan pelancong asing. Malah, ia turut membabitkan warga Malaysia yang pulang dari lawatan ke negara-negara luar sambil ‘membawa’ virus tanpa disedari.

Pada masa inilah, menteri dari kedua-dua kerajaan memberi jaminan perkara ini tidak akan memberi kesan kepada ekonomi negara. Disebabkan jangkitan luar, kerajaan kedua-dua negara mula mengarahkan mana-mana yang mempunyai kontak rapat dengan pesakit menjalani kuarantin sendiri.

Keputusan untuk menghalang kemasukan pelancong China dari tempat-tempat yang dilanda virus dibuat lewat tetapi masih membenarkan pelancong negara itu masuk atas dasar ekonomi. Ingatan demi ingatan telah diberi tetapi rakyat menjalani kehidupan seperti biasa tanpa merasa bimbang tentang apa yang berlaku seterusnya.

Fasa ketiga menyaksikan pertambahan mendadak kes sehingga akhirnya membawa kepada kematian. Dalam konteks negara, hari ini sahaja dah mencecah 1,183 orang dengan jumlah kematian mencecah 4 orang. Itali jangan cakaplah, terlampau ramai dari segi kes dan kematian…

Berbeza dengan negara yang menguatkuasakan PKP di seluruh negara, Itali hanya menguatkuasakan PKP di empat bandar utama negara itu dengan harapan mencegah lebih banyak kes Covid-19.

Tetapi benda sama yang berlaku di Itali berulang di negara kita. 10,000 warganya memilih melarikan diri ke luar bandar atas alasan tidak mahu dijangkiti Covid-19. Masalahnya, mereka juga bertanggungjawab menyebarkan lagi virus ke kawasan-kawasan lain di luar bandar.

Perkara sama berlaku bila rakyat memilih balik kampung menjelang penguatkuasaan PKP pada 18 Mac lalu dan berakhir pada 31 Mac ini. Semua maklum situasi bilangan orang yang ramai di Terminal Bersepadu Selatan (TBS), pembelian panik di pasaraya-pasaraya atau orang ramai berkumpul di balai.

Arahan untuk duduk diam di rumah tidak dilayan dan tidak dipandang serius. Tidak ramai tahu kluster pesakit Covid-19 yang tertinggi berada di Kuala Lumpur dan Selangor. Tak terkejut bilangan kes akan bertambah apatah lagi dengan risiko jangkitan ke atas warga-warga emas yang menetap di luar bandar.

Doktor-doktor bergelut memeriksa ribuan suspek kes untuk menentukan positif atau tidak. Ada ‘lembu’ ambil kesempatan dengan buat ujian tidak perlu atau menipu rekod dengan pakar-pakar bertugas yang keletihan dan berisiko dijangkiti Covid-19.

Fasa keempat menyaksikan kes Covid-19 melonjak kepada ribuan kes. Doktor-doktor terpaksa memakai pakaian perlindungan (PPE) sampai ke tahap kena pakai lampin dewasa untuk mengelak membuka PPE dan risiko jangkitan.

Bilangan doktor yang tidak mencukupi memaksa lebih ramai dipanggil termasuk pelajar-pelajar tahun akhir perubatan dan doktor-doktor yang sudah bersara. Bekerja tanpa mengira syif sehingga melebihi 24 jam.

Fasa kelima menyaksikan Covid-19 tersebar ke seluruh negara Itali terima kasih kepada 10,000 ‘lembu’ yang balik kampung. Hospital tidak mempunyai kapasiti mencukupi lalu memaksa mereka merawat pesakit di mana saja tempat yang ada termasuk hotel dan gudang sebagai hospital sementara.

Doktor dan jururawat dijangkiti Covid-19? Itu bukan lagi kemungkinan, sudah ada kes. Keutamaan para doktor ialah menyelamatkan nyawa siapa yang mampu pulih. Mana yang tiada peluang, terpaksa dibiarkan m4ti.

Dan di sana, ramai doktor dan jururawat buat video merayu penduduk tinggal di kediaman masing-masing. Kita harus bersiap sedia sekiranya kerajaan memilih mengakhiri PKP dan membenarkan penduduk kembali pada 1 April nanti kerana boleh membawa kepada gelombang ketiga.

Kini, fasa keenam. Selepas kes Covid-19 mencecah 3,000 kes sehari, Itali memutuskan untuk melaksanakan perintah berkurung di seluruh negara pada 12 Mac lepas.

Nak keluar, boleh tapi mesti dilengkapi dengan sijil kebenaran yang dikeluarkan pihak berkuasa. Keluar setakat untuk beli makanan atau ke hospital. Selain daripada itu, bersedialah didenda 206 euro.

Ini merupakan pilihan terakhir Itali bagi memastikan bilangan kes Covid-19 turun tetapi kesannya hanya akan dilihat dalam tempoh 14 hari.

Justeru, nasihat kepada seluruh warganegara Malaysia termasuk ‘lembu-lembu’ yang tak faham bahasa, fahamilah kenapa kerajaan menguatkuasakan PKP. Usah pandang ringan Covid-19 kerana pandemik wabak ini tidak mengenal siapa mangsanya.

Jadilah warganegara yang bertanggungjawab. Dan paling penting, berhentilah jadi ‘lembu’ yang berperangai bak enau dalam belukar, melepaskan pucuk masing-masing. Sebab kamu, ramai merana. Takkah kamu merasa berdosa atas apa yang berlaku?!


Teguran Ke Atas NY Times: Betul Ke Portugis Bangunkan Pelabuhan Melaka Sehingga Gemilang

Beberapa hari lepas, saya telah membaca sebuah artikel yang agak menyeleweng yang dibawakan oleh NY Times berkenaan dengan sejarah tanah air saya, Malaysia dan juga situasi yang sedang melanda negaranya. Artikel bertajuk 500 Years Ago, This Port Linked East to West. Its Fate Was to Fade Away tulisan Hannah Beech pada 11 April 2020 ini sebenarnya agak menyeleweng, seolah-olah cuba menggambarkan situasi berikut:

– Globalisasi dan kemajuan perdagangan Melaka hanya bermula ketika zaman penjajahan Melaka.
– Menuduh golongan Konservatif dan Islamis di Malaysia sedang melakukan penindasan budaya dan identiti ke atas etnik Kristang di Malaysia.

Atau itulah yang difahami oleh saya. Jadi, kami di The Patriots telah mengambil keputusan untuk mengarang artikel ini bagi memberikan gambaran lebih jelas mengenai sejarah Melayu juga mempertahankan kumpulan Konservatif dan Islamis di Malaysia yang majoritinya merupakan Melayu-Islam yang ditohmah sedemikian rupa.

Pada awal artikel, kita dapati bahawa penulis artikel iaitu Hannah Beach bercerita panjang lebar kemajuan Melaka, dengan globalisasi yang dicapai pada waktu silam. Perkara seperti pusat pertembungan tamadun diseluruh dunia, keunikan kebudayaan yang lahir, pelabuhan antara terkaya di dunia. Namun, kesilapan artikel ini ialah mengatakan bahawa semua kegemilangan itu bermula pada ABAD KE-16 MASIHI yakni bahawa tempoh waktu itu ialah pemerintahan penjajah Portugis (1511–1641).

“Lima kurun dahulu, Melaka dikunjungi oleh 2000 kapal sehari sesibuk Pelabuhan Singapura moden kini, yang menjadikannya satu daripada tiga pelabuhan tersibuk di dunia. Di situ terdapat orang-orang Gujerat, Tamil dan Bengali dari India berniaga dengan orang Melayu, Cina, Arab secara harmonis; bandar raya dengan 100, 000 penghuni, 84 bahasa dipertuturkan di pasar.

Sultan yang memerintah, telah memastikan keselamatan Selat Melaka daripada lanun dan barangan dapat disimpan dalam ratusan gudang dengan selamat. Jika ada sebarang pertelingkahan undang-undang yang berwibawa dilaksanakan ke atas orang tempatan dan asing seadilnya. (Simon Elegant, Far Eastern Economic Review, (IO Jun, 1994:45)

Malangnya, pencapaian yang sebenarnya digerakkan oleh Kesultanan Melayu Melaka, sultan yang memerintah tidak disebutkan langsung pun dalam artikel. Pelabuhan Melaka yang dibanggakan sebagai pelabuhan globalisasi, pelbagai etnik adalah buah tangan sebuah kerajaan yang diperintah hampir 100 peratus oleh pemimpin Melayu dari raja, menteri-menteri dan bangsawannya. Ironi bukan?

Selain itu, betapa penjajah Portugis yang Hanna Beech cuba naikkan, tetapi orang Portugis pula memuji Sultan Melaka pembangun Melaka menjadi seperti yang mereka kenali. Ini dapat dilihat pada catatan Tom Pires mengenai Sultan Muzaffar Shah Melaka:

“He was a great man of justice; he devoted much care to the improvement of Malacca, he bought and built junks and sent them out with merchants, for which even today the old merchants of said king’s time praise him greatly, especially as a very justman. (A. Cortesao(ed); 1967:243)

Sebenarnya penjajah Portugislah yang dibanggakan itu sebenarnya dalang kepada kejatuhan Melaka. Selepas mereka merampas pelabuhan Melaka daripada tangan pemiliknya orang Melayu-Islam, dek percubaan monopoli, cukai yang lebih tinggi daripada di bawah Melaka dan dasar anti-Islam mereka, maka pedagang-pedagang di Nusantara tidak lagi singgah di Melaka bawah Portugis sebaliknya mula ke pelabuhan lain Aceh, Johor, Patani dan lain lain.

Johor mengulangi kehebatan Melaka apabila pelabuhan-pelabuhan bawah mereka menjadi maju, tumpuan para pedagang sehinggakan kekayaan Johor melimpah ruah. Dikatakan Johor pada zaman kemuncak kekayaan perdagangannya, memiliki emas lebih daripada 4 Tan yang hilang dijarah dalam perang dengan Jambi (persamaan dengan US$221.4 billion pada hari ini!).

Jadi kepada Darian Tan dalam artikel yang mengatakan bahawa komuniti andalah yang menghubungkan Timur dan Barat, fikir semula tau kenyataan itu sebab ternyata nenek moyang anda ketika memerintah Portugislah yang bertanggungjawab ke atas kejatuhan Melaka sebagai sebuah pelabuhan hebat.

Setahu saya juga, Melaka yang dibangunkan oleh orang Melayu-Islam ialah merupakan sebuah kerajaan yang sangat kuat imej Islamiknya. Daripada undang-undang seperti Hukum Kanun Melaka yang berilhamkan daripada undang-undang Islam, juga kepada sebuah pusat penyebaran Islam ke serata Alam Melayu, dan tidak ketinggalan merupakan pusat pengajian Islam sehingga menjadi rujukan serantau.

Ensiklopedia Tematis Dunia Islam ada menyebut betapa para pedagang, mubalig, serta guru sufi kemudian datang berbondong-bondong dari Timur Tengah ke Melaka dan betapa dari situ agama ke seluruh Alam Melayu. Atau masihkah ingatkah kita ketika Pasai mendapatkan Melaka untuk merujuk mengenai permasalahan agama Islam?

Artikel juga bersifat “fear-mongering” kepada bukan Melayu apabila mencadangjan bahawa nasib mereka bakal diperkotak-katikkan di bawah Malaysia. Ini dapat dibuktikan dengan frasa frasa “…the return to populist Malay politics is provoking anxiety.”

Mungkin sebab itu, penulis cuba melahirkan kegusarannya bahawa patung Jesus Christ the Redeemer yang dipasakkan di Potugese Square di Melaka akan diruntuhkan oleh Melayu-Islam yang mmerintah negara. Ingin saya tegaskan, kalau patung itu tidak melanggar mana-mana undang-undang negara kita, tidaklah ia akan disentuh.

Kata kami, usahlah berasa khuatir. kehebatan Melaka yang sangat globalisasi yang anda petik itu sebenarnya hasil tangan sebuah empayar purba yang sangat kuat semangat Keislaman dan Kemelayuannya. Dan orang Melayu-Islam yang mentadbir negara ini tidak ada beza dengan orang Melayu zaman Melaka. Malah masih terpasak dalam dada setiap anak Melayu betapa Melaka silam ialah inspirasi mereka.

Kelantan misalnya, sebuah negeri paling Islamik di Malaysia, diperintah pula sebuah parti Islamik. Sebuah patung Buddha tidur masih tersergam indah di sana tanpa diusik pun, padahal Melayu-Islam Konservatif di sana membentuk majoriti penduduk negeri. Jadi, ketakutan tidak munasabah bahawa Melayu-Islam akan menindas golongan minoriti, menghancurkan rumah ibadah pengganut lain, adalah ketakutan yang dibuat-buat atas motif tertentu.

Selagi mana pembinaan patung tersebut mematuhi undang-undang tempatan, patung tersebut tetap akan berdiri tanpa ada orang yang mengacaunya seperti mana ribuan kuil, hindu, gereja yang lain yang berdiri di negara ini tanpa sebarang kekacauan atas semangat kebebasan mengamalkan agama masing-masing.

Kami juga agak terkilan apabila penulis menggunakan ayat Malaysia’s only truly multiethnic government merujuk kepada kerajaan PH yang digulingkan selepas 2 tahun memerintah. Saya tak nak ambil tahu mengenai kerajaan tersebut digulingkan. Tapi satu-satunya kerajaan kepelbagaian etnik yang pernah wujud di Malaysia?

Kenyataan ini adalah sebuah penghinaan kepada menteri-menteri bukan Melayu yang pernah menjawat jawatan dalam kabinet dalam kerajaan. Ia adalah penghinaan kepada Tun Tan Siew Sin, Tun Omar Ong, Tun Sambathan dan banyak lagi.

Jadi, siapakah pemimpin bukan Melayu yang saya sebutkan di atas? Jangan buat-buat lupa bahawa suatu masa dahulu, Malaysia pernah memiliki Perdana Menteri Interim bernama Ling Liong Sik. Tidak cukup multietnik lagilah kepimpinan-kepimpinan parti sebelum ini?


Evolusi Melenyapkan Bulu Badan Manusia

Cuba fikir sejenak. Kucing ada bulu. Tikus juga ada bulu. Tetapi bulu badan manusia tidak sebanyak mereka. Beleklah di benua mana sekalipun. Manusia tetap kalah pada haiwan dalam pertandingan bulu. Kenapa agaknya?

Nak faham benda ni kena belek sisi genetik. Tak perlu susah payah nak selongkar sendiri sebab saintis daripada University of Utah Health dah buat kerja untuk kita semua. Mereka membelek kod genetik 62 haiwan terlebih dahulu nak faham macam mana sesuatu kehidupan (baca: manusia) hilang bulu.

Kalau ikut genetik, badan manusia sepatutnya berbulu tebal. Kita memang lengkap ada bahan genetik untuk “tumbuh dan kawal” bulu. Jadi sepatutnya, manusia kelihatan seperti haiwan dengan lapisan bulu tebal yang berbeza ikut lokasi. Walau bagaimanapun, ada sesuatu yang “menutup suis” genetik ini (Kowalczyk, et al., 2022).

Ciri-ciri ini tidak unik pada manusia semata-mata. Saintis di universiti tersebut belek genetik badak sumbu dan tikus mondok. Kedua-dua haiwan ini mempunyai ciri-ciri “penutupan suis” pada genetik yang sepatutnya berbulu lebat.

Persoalannya, kenapa?

Keperluan Yang Sangat Mendesak

Ada banyak sebab kenapa manusia menjadi spesis paling hebat di Bumi. Salah satunya adalah kerana ciri-ciri manusia itu sendiri. Tanpa bulu yang lebat, manusia tidak perlu runsing dengan kutu – dan manusia juga boleh menerokai mana-mana tempat, baik panas atau sejuk (Warner, 2003).

Semua haiwan didapati terikat pada zon masing-masing. Beruk takkan masuk kawasan ungka. Kucing pula takkan panjat gunung sesuka hati. Gajah Afrika takkan keluar daripada kawasan geografinya dan menyemak di tempat Gajah Asia (walaupun sama gajah). Ini adalah hukum alam bagi haiwan, yang ibaratkan terpagar untuk hidup dan mati mengikut fitrah kawasan masing-masing.

Tetapi manusia selamba saja pergi ke mana-mana sahaja. Kalau tiada istilah permit dan pasport, silap-silap penduduk iklim ini selamba hidup negara iklim itu. Begitulah yang terjadi pada zaman terdahulu, apabila manusia prasejarah bermigrasi mencari peluang lagi sedap.

Sekarang cuba bayangkan kalau manusia berbulu lebat macam beruk. Ingat senang nak terokai iklim-iklim panas dengan bulu sedemikian rupa? Tak mungkin. Namun oleh kerana manusia prasejarah bermigrasi sejak zaman dahulu, hukum evolusi ibaratkan “menutup suis” genetik yang mengizinkan bulu lebat.

Evolusi Adalah Segala-Galanya

Orang ramai sering salah faham dengan definisi “evolusi”. Memang susah nak lenturkan buluh yang sudah tepu dengan pemikiran “evolusi adalah manusia berasal dari beruk”. Itu bukan evolusi masalahnya. Setiap saat semua kehidupan berevolusi – cuma kesannya mengambil masa yang lama nak tengok.

Dr. Mark Pagel dan Dr. Walter Bodmer masing-mnasing daripada Universiti Reading dan Hospital John Radcliffe memperluas segala amalan manusia berkaitan dengan bulu. Bagi mereka, manusia takkan buat sesuatu secara saja-saja. Zaman sekarang, manusia berhempas-pulas bercukur sana sini bukan untuk berfesyen semata-mata… sebaliknya, tabiat ini adalah “gema genetik” diwarisi daripada leluhur lama yang mengambil langkah sedemikian untuk memelihara kebersihan (Wade, 2003).

Cuba buat ujian sendiri. Kalau tengok iklan kecantikan, selera tak kalau tengok lelaki atau wanita berbulu lebat? Benar, sesetengah wanita suka lelaki berbulu. Tetapi wanita yang suka lelaki berbulu takkan sesekali suka lelaki yang berbulu macam beruk. Kenapa ada limit pula? Kan bulu tu sendiri kelihatan indah? Oh, nak ada bulu tapi jangan banyak sangat?

Nampak. Ini adalah contoh yang dihadapi manusia prasejarah, menurut Dr. Pagel dan Dr. Bodmer. Subject to sexual selection yang mana kulit licin tanpa bulu adalah lebih baik. Kerana orang yang suka orang berbulu juga ada had sebanyak mana bulu patut ada.

Kalau korang berminat nak tahu lagi mendalam pasal manusia, jemput baca buku GENESIS II. Link: https://bit.ly/3e1Er20

RUJUKAN:

Kowalczyk, A., et al. (2022). Complementary evolution of coding and noncoding sequence underlies mammalian hairlessness. eLife.

Wade, N. (2003, Ogos 19). Why Humans and Their Fur Parted Ways. The New York Times.

Warner, J. (2003, Jun 11). Why Humans Are Hairless. WebMD.


Kitab Malayo Oleh British

Selain institusi Raja-Raja Melayu dan SPBYDPA diserang bertubi-tubi dengan hinaan dan cercaan, mutakhir, Bahasa Melayu juga tidak terkecuali menjadi mangsa.

Dapat dilihat dan difahami mengapa betapa kebencian meluap-luap ini kebanyakannya datang dari bukan Melayu, tetapi agak menyakitkan juga apabila ada Melayu sendiri tidak faham dan tidak nampak potensi dan nilai Bahasa Melayu ini dalam peradaban bangsa sendiri.

Seperti ada diperkatakan dalam tulisan seorang kolumnis; “I hope the “martabatkan Bahasa Melayu” (elevate the Malay language) movement is dead. It was not one of Tan Sri Muhyiddin Yassin’s better efforts and has proven to be divisive instead of inclusive.”

Terkilan juga kerana ini tulisan yang ditulis oleh kolumnis yang aku percayai berdasarkan warna kulit sawo matang dan rias mukanya malah namanya menepati ciri seorang Melayu.

Aku harap dia dan kita dapat cuba baca tulisan dalam gambar-gambar di bawah ni. (hujung artikel)

Ini adalah sebahagian dari isi Kitab Malayo: A Malay and English Vocabulary, oleh (initial) F.E. Ditulis sekitar 1731 dan sebahagian pada 1815.

Antara himpunan atau kamus Melayu-Inggeris seumpamanya yang terawal dan sistematik pernah dijumpai. Naskah asal masih disimpan dan dipelihara rapi di British Library.

Disertakan bersama himpunan perkataan ini ialah Ingatan Deri Pada Commissaries Gouverneur, Ingatang dery Bahasa Engres dan bahasa Malaijoe, sebuah diari yang memiliki catatan sekitar Oktober 1815.

Bersamanya turut menghimpunkan beberapa helaian bertulisan Mandarin dan surat-surat ditulis Dr Adam Clarke kepada J. P. Abel Remusat dan J. Hill. (1809-1812)

Tulisan ini dipercayai berasal dari Indonesia (moden) Timur, turut mengandungi pengkisahan France ‘Bonapartij’ dan aktiviti kumpulan komuniti Belanda dan Inggeris di kepulauan Melayu ketika itu.

Bahasa Melayu ketika itu masih memiliki reputasi tinggi dan penting untuk komunikasi di seluruh Nusantara.

Bahasa Melayu ketika itu perlu dipelajari oleh segenap pedagang-pedagang ketika urusan jual beli dan komunikasi, tanpa mengira dari mana mereka datang.

Ia bahasa rasmi kerajaan untuk urusan pentadbiran, malah menjadi kewajipan untuk dipelajari oleh koloni asing dan penjajah sekalipun mereka sudah bertapak di Tanah Melayu dan sekitar Nusantara.

Pegawai-pegawai Inggeris misalnya perlu menduduki dan lulus peperiksaan Bahasa Melayu khusus sebelum dihantar bertugas di Tanah Melayu ketika itu.

Jika diperhati dan jika dicuba membacanya, sebutan Melayu ditukar kepada ejaan rumi, kemudian ditulis kembali ejaannya supaya menepati bunyi dan sebutan sebenar perkataan tersebut, sebelum diberikan maknanya di dalam Inggeris. Ini memudahkan pelajaran dan pemahaman kepada banyak perkataan Melayu-Inggeris di dalamnya.

Salah satu ciri mengapa Bahasa Melayu pernah menjadi Lingua Franca ialah kerana bahasa ini mudah dipelajari.

Cuma antara penjajahan membawa kepada Merdeka dan dasar-dasar negara selepas itu, adalah di antaranya kesilapan pemimpin-pemimpin terdahulu yang lebih mendaulatkan bahasa asing di bumi sendiri sehingga wujudnya keranda 152 untuk diarak di jalanan suatu ketika dahulu.

Apa yang pahit dan pedih untuk diakui, kesannya membarah sehingga sekarang. Potensi sebenar Bahasa Melayu digelapkan dan dilegapkan, sedangkan jelas dapat dilihat bahasa kebangsaan adalah alat terpenting dalam memajukan banyak negara-negara kuasa besar dunia.

Kita mungkin masih keliru dan celaru antara arah kemajuan yang kita mahu dan cara apa yang kita perlu usahakan ke arahnya.

Potensi Bahasa Melayu sebagai Lingua Franca itu masih kekal hingga kini. Terpulang pada kita untuk meneruskannya.

Kepada wartawan yang menganggap Bahasa Melayu adalah medium bahasa yang divisive, fitrah alami bahasa, tak kira bahasa apapun adalah menyatukan. Ini kerana penutur faham apa yang dia mahu, dan pendengar faham apa yang dikehendaki, sifat bahasa adalah menyatukan kerana sama-sama faham apa yang diingini.

Jadi jika ada yang ‘divisive’ tentang Bahasa Melayu, ia adalah sifat khayalan dan rekaan kau sendiri yang cenderung kepada perpecahan kerana kelemahan kau memahami apa yang pernah, sedang dan mampu dibawa oleh Bahasa Melayu, bahasa kebangsaan negara ini.

Usaha menyatupadukan semua dengan Bahasa Melayu melalui pelbagai disiplin ilmu ini telah kami gerakkan dan sedang berlangsung di laman The Patriots. Jemputlah baca.

Semuanya kerana kami percaya dan kami tahu apa yang kami mahu. Kerana #KamiSemuaTP.


Ramses II: Firaun Teragung Sejarah Mesir

Dalam sejarah Tamadun Mesir Purba, ada beberapa firaun yang kita kenali. Akhenaten merupakan firaun yang cuba memperkenalkan agama monotheism iaitu Aten kepada penduduk Mesir pada zamannya. Sementara Khufu pula dikaitkan dengan pembinaan Piramid di Giza. Tetapi ada satu firaun yang bukan saja melakar kegemilangan bagi tamadun berkenaan tetapi dikatakan ada kaitan dengan kisah Nabi Musa a.s dan Bani Israel. Firaun yang dimaksudkan ialah Ramses II.

Ramses II merupakan putera Seti I dan Permaisuri Tuya. Sejak dari kecil, baginda dibawa mengikut ekspedisi ketenteraan ayahandanya di Libya dan Palestin pada usia 14 tahun. Setelah mencecah usia 22 tahun, giliran Ramses II pula menjadi panglima tentera ditemani dua puteranya, Khaemweset dan Amunhirwenemef selain dinamakan sebagai pemerintah bersama dengan Seti I. Ketika itu, Mesir mempunyai hubungan tegang dengan kerajaan Hittite dan semakin lama dahagakan kuasa untuk mendominasi rantau berkenaan.

Bukanlah satu kejutan mengapa Seti I dan Ramses II menyimpan dendam terhadap kerjaan Hittite. Semasa pemerintahan Raja Suppiluliuma (1344-1322 Sebelum Masihi (BC)), kebanyakan pusat dagangan penting Mesir di Syria dan Canaan (Kanaan) jatuh ke tangan kerajaan berkenaan. Seti I berjaya merampas semula Kadesh dari penguasaan kerajaan Hittite tetapi ia tidak bertahan lama selepas ditawan semula oleh Raja Muwatalli II (1295-1272 BC). Selepas kemangkatan Seti I dan Ramses II menaiki takhta sebagai firaun yang baru, salah satu agenda baginda ialah menundukkan kekuasaan Hittite.

Pada tahun kedua pemerintahan baginda, Ramses II menewaskan satu kelompok yang dipanggil Orang Laut di luar perairan Delta Nil. Berdasarkan riwayat, kelompok ini dipanggil Sherdan dan mempunyai hubungan pakatan dengan kerajaan Hittite. Bagi mengumpan mereka, baginda meletakkan satu kontinjen tentera laut di muara Sungai Nil untuk mengumpan kapal mereka keluar. Sedang kapal-kapal perang Sherdan sibuk berperang dengan kapal perang Mesir Purba, tiba-tiba mereka diserang dari segenap penjuru. Serangan mengejut Ramses II menyebabkan banyak kapal mereka tenggelam dan mana-mana orang Sherdan yang terselamat diserap masuk ke dalam angkatan tentera baginda. Ada juga yang diserap menjadi sebahagian daripada angkatan pengawal diraja baginda.

Walaupun sibuk mengatur strategi memerangi kerajaan Hittite, Ramses II tidak melupakan soal dalaman kerajaannya. Pada satu ketika sebelum 1275 BC, baginda memulakan pembinaan ibu kotanya Per-Ramses (Rumah Ramses/House of Ramses) di timur Delta Nil berhampiran bandar lama Avaris. Per-Ramses bukan saja berperanan sebagai ibu kota pentadbirannya semasa era pemerintahan baginda tetapi juga berperanan sebagai istana hinggap dan tapak perlancaran operasi ketenteraan di wilayah-wilayah yang berjiran dengan Mesir.

Bandar tersebut dibina dengan begitu indah sehinggakan ia dikatakan dapat menyaingi kecantikan ibu kota purba Thebes. Tetapi ada sesetengah sejarawan berpandangan pembinaan Per-Ramses sebenarnya dimulakan pada era Seti I kerana ia sudah digunakan sebagai tapak operasi ketenteraan Ramses II pada tahun 1275 BC. Dan seperti dijanjikan baginda, Mesir menyerang Kanaan yang sudah berperanan sebagai ibu kota utama kerajaan Hittite. Dalam serangan tersebut, Ramses II dan angkatannya berjaya meraih sejumlah besar rampasan perang dan ramai anggota kerabat diraja Kanaan serta Hittite dijadikan tawanan perang. Tetapi baginda tidak mahu berhenti di situ saja. Selagi Kadesh belum lagi di bawah kawalan Mesir Purba, selagi itu kejayaan baginda belum sempurna.

Pada akhir tahun 1275 BC, Ramses II mempersiapkan tenteranya untuk mara ke Kadesh sambil menanti peluang sesuai untuk menyerang wilayah berkenaan. Baginda tidak mahu bersikap terburu-buru kerana sedar jika salah percaturan, angkatan baginda boleh tewas dengan kekuatan tentera Hittite. Setahun selepas itu, melihat semua perkara menyebelahi baginda, Ramses II mengetuai 20,000 tentera dari Per-Ramses dengan mereka dibahagikan kepada empat divisyen sempenan nama dewa-dewi Mesir Purba: Amun, Ra, Ptah dan Set. Baginda sendiri mengetuai Divisyen Amun dengan tentera-tentera lain mengikut dari belakang.

Perang Kadesh

Mereka bergerak selama dua bulan sebelum akhirnya tiba di satu kawasan di mana Ramses II merasa yakin untuk menyusun formasi pertempuran menyerang Kadesh dan menunggu ketibaan tiga divisyen lain. Sementara itu, dua perisik Hittite yang dihantar mengintip kekuatan baginda berjaya ditahan dan diseksa untuk mendapatkan maklumat. Selepas diseksa selama berhari-hari, mereka mendedahkan tiada tentera Hittite yang berkubu di Kadesh. Ramses II memutuskan untuk terus berkhemah dan menanti ketibaan tiga divisyen lain.

Tatkala mereka sibuk memasang khemah, saat itu juga digunakan tentera Hittite untuk menyerang ketumbukan baginda. Nyatalah dua perisik Hittite dalam tawanan mereka itu hanyalah umpan semata-mata. Akibat serangan mengejut itu, ramai tentera Mesir Purba terbunuh dengan kekuatan tentera berkuda mereka hampir musnah diserang tentera infantri Hittite. Mana-mana tentera yang terselamat berusaha mendapatkan perlindungan di khemah mereka. Sedar baginda berhadapan situasi genting, Ramses II berdoa kepada Dewa Amun dan kembali ke medan perang.

Sejarawan Margaret Bunson menceritakan kehadiran baginda memberi sedikit kelegaan dan ketenangan dalam kalangan anggota divisyennya. Dan perlahan-lahan Ramses II menyerang tentera musuh seperti mana perihal panglima tentera China Li Guang membunuh pihak musuh tatkala cuba menyertai pasukan di sebelah selatan. Dengan bantuan saki-baki anggota tentera dan beberapa pegawai, baginda menaiki kereta kuda tunggangannya dan menyerang pihak musuh dari sebelah timur bagi memberi peluang mana-mana tentera yang terperangkap melarikan diri.

Dengan situasi perang mula menyebelahi Ramses II, peluang baginda bertambah cerah apabila Divisyen Ptah tiba di medan perang. Baginda memerintahkan mereka segera mengikut baginda untuk menyerang. Serangan bertubi-tubi tentera Mesir Purba memaksa tentera Hittite berundur hingga ke Sungai Orontes di mana ramai yang terbunuh sama ada dibunuh pihak musuh atau lemas dalam cubaan menyeberanginya. Tetapi kegopohan baginda hampir memakan diri kerana itu juga menyebabkan Ramses II terperangkap antara sungai dengan orang Hittite. Jika tidak kerana Muwatalli II enggan menggerakkan saki-baki tentera yang dimilikinya memerangi tentera Mesir Purba, pasti baginda juga akan menjadi mangsa tentera Hittite. Tetapi perkara tersebut berlaku dan ini memberi peluang kepada Ramses II dan tenteranya memaksa orang Hittite berundur dari medan perang.

Perang Kadesh dianggap satu kejayaan besar bagi Mesir Purba dan baginda sendiri kerana berjaya menewaskan musuh ketat empayar berkenaan di medan perang. Tetapi perang tersebut hampir-hampir menyebabkan kematian baginda sendiri di tangan pihak musuh. Berdasarkan anekdot baginda, Ramses II melihat antara sebab baginda terselamat kerana keberaniannya dan ketenangannya semasa di medan perang serta restu dewa-dewi yang membolehkan baginda menewaskan tentera Hittite. Sementara bagi Muwatalli II pula, walaupun tewas di medan perang, baginda juga dianggap pemenang kerana tidak kehilangan kota Kadesh.

Selepas perang berkenaan, Ramses II memeterai perjanjian damai pertama di dunia dengan pengganti Muwatalli II, Hattusili III (mangkat pada 1237 BC). Selepas perang, baginda mendedikasikan hidupnya menambahbaik infrastruktur Mesir, mengukuhkan sempadan dan meluluskan pelbagai projek yang memperingai kejayaannya pada tahun 1274 BC dan pelbagai pencapaian baginda yang lain.

Permaisuri Nefertari

Jika ada yang pernah berkunjung ke Mesir, pasti anda perasan kebanyakan monumen Mesir Purba pernah dibina semasa era Ramses II. Antara binaan yang dibina pada era firaun itu ialah Kompleks Makam Ramesseum di Thebes, Kuil Abu Simbel dan Patung Ramses II di Memphis. Ramai sejarawan dan pakar seni menyifatkan era baginda sebagai kemuncak kebudayaan dan kesenian Mesir Purba. Salah satu contoh dalam aspek ini ialah Makam Permaisuri Nefertari di Lembah Ratu-Ratu.

Jika ada yang perasan juga, kebanyakan gambaran berkenaan Nefertari muncul di dinding-dinding kuil atau dalam bentuk patung. Tetapi tidak ramai tahu baginda mangkat pada tahun-tahun awal perkahwinan mereka (berkemungkinan mati semasa melahirkan anak). Walaupun makam Nefertari dirompak oleh perompak-perompak makam, kesan-kesan kesenian dan kebudayaan pada makam masih terpelihara dengan baik.

Selepas kemangkatan Nefertari, kedudukan baginda digantikan oleh isteri kedua Ramses II, Isetnefret dan seterusnya menjadi milik anak-anak perempuan baginda selepas kemangkatannya. Seperti mana cinta Shah Jahan kepada Mumtaz Mahal, cinta baginda terhadap permaisurinya itu terus kekal bertahan walaupun selepas berkahwin dengan wanita lain dan mempunyai cahaya mata yang ramai. Jika tidak, mengapa baginda tetap mahukan imej Nefertari pada dinding kuil atau dalam bentuk patung. Malah, Ramses II juga melayan putera-puteri baginda dengan adil dan baik walaupun mempunyai bonda berbeza-beza.

Ramses II dan Nabi Musa a.s

Sebut pasal ini, ia sebenarnya sudah mencetuskan perbalahan bukan saja dalam kalangan ahli teologi tetapi juga dalam kalangan sejarawan dan pengkaji Mesir Purba. Kalau ikutkan, nama baginda amat popular dikaitkan dengan kisah Nabi Musa a.s dalam Al-Quran atau dalam Book of Exodus. Kaitan baginda dengan kisah ini dimulakan menerusi filem The Tenth Commandments pada tahun 1956 dan diteruskan sejak itu hinggalah filem arahan Sir Ridley Scott, Exodus: Gods and Kings (2014). Filem tersebut menampilkan Joel Edgerton yang memegang peranan sebagai Ramses II.

Tetapi ini yang menjadi perdebatan para cendekiawan: dakwaan ini tidak disokong oleh fakta sejarah. Memang benar nama Per-Ramses ada disebut dalam Book of Exodus atau lebih ayat 1:11 dan 12:37 dan Book of Numbers (ayat 33:3 dan 33:5) tetapi ia sebenarnya sebahagian daripada kota-kota yang dikatakan dibina Bani Israel dan tempat mereka keluar dari Mesir. Tiada bukti menunjukkan penghijrahan beramai-ramai itu berlaku di kota-kota yang dinyatakan dan tiada bukti yang menunjukkan Per-Ramses dibina dari tangan-tangan hamba Bani Israel.

Ini berdasarkan pelbagai penemuan dari pelbagai tapak arkeologi di Mesir terutama di Giza menunjukkan kebanyakan projek monumen sudah disiapkan semasa era Ramses II. Dan kebanyakan projek ini turut menggunakan buruh mahir dan tidak mahir sama ada dibayar gaji atau menawarkan diri sebagai sebahagian daripada tugas sivil mereka. Adat orang Mesir menawarkan diri bekerja untuk projek-projek raja mereka banyak direkodkan dalam sejarah. Sehinggakan di alam akhirat, roh-roh akan dipanggil bekerja oleh Osiris, Dewa Kematian untuk projek-projek pembinaan yang dimahukannya. Amalan meletak patung-patung shabti di makam-makam dan kubur-kubur orang yang telah tiada memenuhi tujuan ini: patung-patung ini mengambil tempat orang yang mati semasa bekerja di projek-projek monumen.

Selain itu, Ramses juga terkenal kerana suka merekodkan sejarah pencapaiannya dan suka mengubahsuai sejarah sekiranya ia tidak bertepatan dengan naratif yang dikehendakinya. Mustahil bagi seorang firaun berlaku cuai dalam merekodkan sejarah sama ada mengikut naratifnya atau tidak berkenaan wabak yang melanda Mesir atau penghijrahan beramai-ramai Bani Israel keluar dari Mesir. Selain dari keterangan Ramses, orang Mesir Purba juga dikatakan menyimpan rekod bertulis yang panjang dan rekod mereka langsung tidak menunjukkan populasi besar golongan hamba Bani Israel atau penghijrahan keluar mereka dari Mesir.

Bagaimanapun, itu tidak menghalang ramai mengadakan teori masing-masing berkenaan siapa Firaun yang dimaksudkan dalam Al-Quran. Dalam kalangan ahli The Patriots sendiri, kami berbeza pandangan tentang Firaun yang mengejar Nabi Musa a.s dan Bani Israel di Laut Merah. Admin HE misalnya melihat Ramses II sebagai calon yang tepat bagi ciri Firaun yang dinyatakan dalam Al-Quran. Antara bukti yang digunakan beliau ialah lambakan batu-batu bersurat yang mendakwa Ramses II sebagai Tuhan dan penemuan garam dalam mumianya oleh pasukan saintis diketuai Dr Maurice Bucaille.

Sementara admin Ahmad Faezal pula berpandangan ada beberapa Firaun yang muncul semasa hayat Nabi Musa a.s. Beliau berpandangan Firaun yang mengejar baginda dan Bani Israel hingga ke Laut Merah ialah Thutmose III. Sementara Firaun yang hidup ketika baginda berhijrah dari Mesir ke Madyan ialah ayahanda Thutmose III, Thutmose II dengan Hatshepsut (berkemungkinan Asiah) bertanggungjawab menjadikan baginda sebagai anak angkat dan dipelihara di istana. Sementara Firaun yang bertanggungjawab mengeluarkan perintah bunuh anak-anak Bani Israel (selepas mendapat mimpi dan kelahiran Nabi Musa a.s) ialah Amenhotep I atau Thutmose I, jika proses penghijrahan berlaku ketika baginda sudah menjangkau usia tua.

Sebut pasal mumia Ramses II…

Mumia dan pasport

Mumia Ramses II ditemui para pengkaji Mesir Purba pada tahun 1881 dalam makam seorang pendeta bernama Pinedjem II yang hidup 400 tahun selepas pemerintahan baginda. Mumia tersebut dipindahkan dari lokasi asal makam baginda di Lembah Raja-Raja ke makam berkenaan selepas makam asal baginda dirompak oleh perompak kubur. Tidak mahu insiden berkenaan berulang, pendeta-pendeta memutuskan untuk memindahkan mumia baginda ke situ untuk mengelak ia dicuri atau dirosakkan.

Semasa ditemui, mumia Ramses II masih lagi dalam keadaan baik dan ini memudahkan para pengkaji mengenalpasti mumia baginda berdasarkan ciri muka pada patung baginda. Selepas itu, ia dipindahkan ke Muzium Mesir di Kaherah untuk tujuan kajian dan pameran. Tetapi selepas beberapa lama, akibat beberapa faktor termasuk kelembapan, keadaan mumia sudah mula merosot. Pada tahun 1970-an, mumia tersebut mula diserang bakteria dan menanti masa saja untuk reput. Ini mendorong pihak berkuasa Mesir berusaha mendapatkan pakar-pakar terkemuka untuk memulihara mumia berkenaan. Hanya satu tempat saja yang boleh melakukannya: Perancis.

Tetapi sebelum ia boleh dibawa ke Perancis, mumia tersebut perlu mempunyai dokumen pengenalan diri. Ini berdasarkan undang-undang Perancis yang menetapkan semua individu tanpa mengira hidup atau mati perlu mempunyai dokumen pengenalan diri untuk memasuki Perancis. Ini memaksa Kaherah mengeluarkan satu pasport khas di bawah nama Ramses II dengan bahagian pekerjaan dinyatakan sebagai raja. Apabila mumia tersebut tiba di Paris, ia disambut dengan adat istiadat tentera dan diberi penghormatan penuh ketenteraan. Ini juga berdasarkan satu lagi undang-undang yang menyatakan mana-mana raja sama ada hidup atau mati yang memasuki Perancis atas urusan rasmi layak diberi sambutan berkenaan. Ini menjadikan Ramses II Firaun pertama yang bukan saja memegang pasport rasmi Mesir, bahkan Firaun pertama mendapat penghormatan penuh tentera di Perancis.

Dan selepas dikaji dan dipulihara sebaik mungkin, mumia tersebut dikembalikan ke Muzium Mesir di Kaherah. Dan selepas ia dipulang, mumia Ramses II diperiksa sendiri oleh Presiden Anwar Sadat dan isterinya Jehan Sadat. Mereka mahu memastikan mumia berkenaan benar-benar dipelihara dan dipulihara seperti dijanjikan pihak Perancis dan benar-benar berpuas hati dengan proses yang dijalankan mereka.

SUMBER


Apa Nenek Moyang Melayu Kau Pernah Sumbangkan Pada Dunia?

Bila disebut perkataan ‘jatidiri’,  ramai yang tidak tahu menggunakan kuasa perkataan itu,  senang cerita…  ramai yang tidak faham.  Mereka rasa perkataan tu bombastik.

Sebenarnya tak.  Sebabnya,  anda cuba mengeja perkataan itu secara budak skema. Tetapi masalahnya saya tidak mengeja begitu dan berfikir begitu. I think it’s cool.

Sebab saya tahu sejarah saya, asal-usul saya… saya tahu menggunakan perkataan JATIDIRI.  It’s actually rock your world.

Bila anda ada jatidiri,  anda rileks.  Anda rileks tu..  macam karakter Black Widow dalam franchise filem-filem Marvel.

Datang apa pun masalah, anda rileks serileks-rileksnya.  Scarlett Johansson yang melakonkan watak tu,  steady je… tak ada pulak peghak dan hulu mahupun terkinja-kinja laksana gadis pendek bertudung dipeluk artis Kpop.

Pada tahun lepas,  saya duduk bersama-sama sekumpulan tutor dari beberapa negara.  Kami berbincang tentang sistem pentadbiran sebelum muncul ideologi moden seperti demokrasi dan republik.

Salah seorang dari mereka berkata: “Our emperor had built Colosseum..” Dengan nada santai dan rileks.  Pemuda Eropah itu tersengih-sengih seperti kerang busuk.

Gadis dari Macau membalas, “Our emperor had built The Great Wall…  you know that… ” Rasanya dia agak tercabar dengan kata-kata pemuda dari Itali tidak silap saya.  Pemuda Itali itu ketawa kecil melihat respon dari gadis Macau.

“Hey you..  what your emperor had built for this world?” Soalan itu seolah-olah betul-betul terkena di wajah saya. Pemuda Itali itu mengangkat keningnya.

Saya tersenyum.  Rileks sambil merenung kedua mata pemuda mat salleh itu.

“Our emperor… our emperor had built and setup international business between east and west in the busiest straits in the world. “


Sejarah Terbentuknya Rejimen Askar Melayu Diraja (RAMD) Yang Gagah Berani

Dalam Tεntεrα Darat Malaysia (TDM), terdapat satu rejimen yang tertua dalam pasukan berkenaan. Rejimen tersebut ialah Rejimen Askαr Melayu Diraja (RAMD) dengan kisah keberanian dan kesetiaan mereka kepada negara terus mewangi sehingga hari ini.

Idea untuk tubuhkan RAMD sudah berlegar dalam kalangan raja-raja Negeri-Negeri Melayu Bersekutu (NNMB) sejak tahun 1913 lagi. Tapi macam biasalah, pegawai-pegawai British tak tunjuk minat terhadap idea tersebut. Kononnya kalau latih, tak berdisiplin dan tiada kesungguhan macam αskαr British lain.

Tapi bila sedar pεrαng bakal meletus di sebelah Timur Jauh, Pejabat Pεrαng British akhirnya meluluskan pembentukan RAMD pada 1933. Itu pun lepas dilobi pemimpin dan Raja-Raja Melayu seperti Raja Chulan, Sultan Alang Iskandar Shah (Perak) dan Tuanku Muhamad Ibni Yamtuan Antah (Negeri Sembilan). Lantas, Pasukan Percubaan Pertama Rejimen Askαr Melayu dibentuk dengan kekuatan 25 orang dengan latihan selama lima bulan.

Ternyata sangkaan bahawa orang Melayu tak boleh ikut disiplin dan taktik tεntεrα British meleset sama sekali. 25 orang rekrut menunjukkan prestasi baik semasa latihan – satu fakta yang membanggakan pegawai pemerintah mereka, Mejar George McIllree Stanton Bruce (Rejimen Lincolnshire) dan adjutan Kapten K. G. Exham.

Bruce dengan bantuan Exham juga turut bertanggungjawab mereka lambang dan tanda kebesaran tentera RAMD. Ia terdiri daripada dua ekor harimau yang menyokong mahkota yang berada di atas bulatan kεrιs dan sarungnya yang bersilang. Dalam bulatan yang sama, terdapat moto rejimen iaitu ‘Taat Setia’.

Begitu juga dari segi pemilihan warna uniform kawad. Tiga warna dipilih iaitu merah, hijau dan kuning. Hijau melambangkan agama Islam dengan kuning melambangkan warna Raja-Raja Melayu. Manakala merah pula melambangkan pengaruh tεntεrα British terhadap pembentukan RAMD.

Sejak itu, RAMD tidak lagi menoleh ke belakang dan mula melakar kejayaan. Menjelang 1936, empat pegawai pertama rejimen telah menerima pεdαng mereka daripada Pesuruhjaya Tinggi NNMB, Sir Shenton Thomas. Tempoh ini turut menyaksikan bilangan anggota rejimen ditambah bagi menambah kekuatan mereka.

Menjelang 1938, bilangan mereka kini mencecah 900 orang. Mereka terdiri daripada tiga kompeni rαιfαl dan satu kompeni sokongan dengan kompeni tersebut dilengkapkan dengan mεsιngαn Vickers. Selepas Pεrαng Dunia Kedua (WWII) tercetus pada 1939, batalion kedua rejimen diwujudkan bagi memperkukuh barisan pertahanan negara.

Semasa Jepun menyεrαng Asia Tenggara terutama Tanah Melayu pada akhir tahun 1941, RAMD turut dikerah mempertahankan negara daripada αncαmαn musuh. Dan seperti diketahui ramai, kompeni-kompeni RAMD diketuai Leftenan Adnan Saidi memberi tentangan sengit terhadap tentera Jepun di Bukit Cαndυ dan Bukit Pasir Panjang, Singapura pada Februari 1942.

Keberanian RAMD mengekang asakan musuh berbekalkan prinsip biar putih tυlαng, jangan putih mata mendapat sanjungan pegawai-pegawai tentera British ketika itu. Pada akhir kempen, 159 orang anggota RAMD terbυnυh termasuk enam pegawai British dan tujuh pegawai Melayu. Mana yang menjadi tawanan pεrαng dilepaskan sebulan selepas itu kecuali tujuh pegawai Melayu yang dibυnυh kerana enggan patuh kepada Jepun.

Selepas tamat WWII, keperluan memantapkan RAMD amat ketara. Bagi menjamin kualiti pegawai RAMD berada pada tahap terbaik, rekrut-rekrut terpilih kemudiannya dihantar ke Sandhurst untuk menjalani latihan sebagai pegawai. Menjelang 1948, jurutera-jurutera RAMD turut dihantar ke institusi-institusi terbaik di Tanah Melayu dan UK.

Semua itu berubah apabila Darurat diisytiharkan pada pertengahan tahun 1948. Susulan itu, anggota-anggota RAMD dihantar ke lokasi-lokasi strategik di seluruh negara bagi mengawal keselamatan. Walaupun sesetengah daripadanya masih hijau, kalau sudah anak Melayu yang pantang mundur, mereka menentang penggαnαs komυnιs macam harimau!

Walaupun terpaksa berjuang dalam hutan kadang-kadang selama berminggu-minggu lamanya, kehebatan anggota RAMD meletakkan mereka setaraf dengan tεntεrα British, Gurkha dan negara-negara Komanwel.

Era Darurat membantu pihak RAMD pula menambah pengalaman bertαrυng dalam hutan. Ini termasuk terlibat dalam rondaan dalam hutan di mana ia boleh berlanjutan selama beberapa bulan.

Satu pengalaman yang tak dapat dilupakan mereka ialah operasi di Gua Musang. Pihak berkuasa mendapat laporan Balai Polis Gua Musang telah ditαwαn oleh 300 ahli Bintang Tiga dengan bandar tersebut dikawal mereka. Sebagai tindak balas, Batalion Pertama RAMD digerakkan dari Kota Bharu ke Gua Musang untuk menawan semula bandar berkenaan.

Sementara unit-unit RAMD yang berhampiran di Kuala Lipis digerakkan untuk meninjau pergerakan musuh. Unit-unit ini mendapat sokongan pasukan polis yang besar. Tatkala mereka sibuk mengumpul maklumat, unit-unit ini diserang hendap oleh geng Bintang Tiga. Akibatnya, lima orang anggota terbυnυh termasuk komander kompeni Mejar R. Henderson.

Walaupun disεrαng bertubi-tubi oleh pihak musuh, kompeni RAMD ini tidak putus asa. Sarjan Osman Itam yang mengambil alih kepimpinan kompeni selepas Henderson mαtι berjaya memimpin pasukannya keluar dari situasi tersebut dengan selamat. Atas jasanya itu, beliau dikurniakan Pingat Tεntεrα (Mιlιtαry Medal), satu daripada ratusan pingat yang diberi kepada ahli-ahli RAMD.

Kompeni RAMD yang terselamat ini kemudiannya menyertai rakan rejimen mereka dari Kota Bharu dan tεntεrα Gurkha sebelum mara ke Gua Musang. Pemerintahan lima hari Bintang Tiga di Gua Musang berakhir dengan pihak musuh dipaksa berundur semula ke hutan.

Selepas era Darurat, RAMD terus diberi kepercayaan untuk berjuang demi negara di perbatasan. Semasa era Konfrontasi, mereka juga berjuang dengan berani menentang gεrιlα-gεrιlα Indonesia. Selain dua era ini, sesetengah anggota RAMD turut dihantar ke luar negara sebagai anggota pasukan pengaman PBB. Antara negara yang pernah melihat kelibat mereka sebagai anggota pengaman ialah Bosnia-Herzegovina, Somalia dan Congo.

Dan akhir kata, kami nak jemput semua beli buku kami berkenaan perjuangan Komando 69 melawan Komunis di Tanah Melayu di Shopee kami. Sedang ada 40 peratus diskaun, boleh ke: https://bit.ly/PertempuranHutan

RUJUKAN

Leam Seng, A. T. (2022, 21 Jun). Malaya’s finest regiment. New Straits Times.

Hj Md Isa, Tirmizi (2011) Sumbangan Kor Agama Angkatan (ditapiskan) (KAGAT) dalam aktiviti keagamaan : kajian dalam Batalion ke-12 RAMD. Tesis Masters, Universiti Malaya.


Apa Sebenarnya Terjadi Pada Puteri Diana?

Bagi yang mengikuti siri digital British Netflix The Crown, pasti maklum siri tersebut kini memasuki musim keempat. Dan antara kisah yang paling dinantikan ialah kisah mendiang Puteri Diana dengan watak kerabat diraja British itu dipegang oleh pendatang baru Emma Corrin. Tetapi dengan pelbagai kontroversi yang menyelubungi cerita ini, penulis tertanya-tanya bagaimana produksi diketuai penulis Peter Morgan mengendalikan satu aspek kisah ini: kem-ala-ngan di Paris 1997.

Setahun sebelum kem-ala-ngan, Diana dan suaminya ketika itu, Putera Charles mengambil keputusan untuk berpisah selepas merasakan kedua-duanya tidak lagi sehaluan. Ia dianggap kemuncak kepada segala isu rumahtangga yang melanda mereka ketika itu termasuk hubungan sulit baginda dengan kekasih lamanya, Camilla Parker Bowles.

Sejak itu, Diana mengambil keputusan mendedikasikan hidupnya kepada kerja-kerja kebajikan dalam banyak isu seperti pembersihan periuk api di negara bekas per-ang, kesedaran peny-akit AIDS/HIV dan peny-akit kusta. Pada ketika itu juga, baginda dikaitkan dengan beberapa orang lelaki seperti Dr Hasnat Khan, Bryan Adams dan Emad ‘Dodi’ al-Fayed.

Pada 30 Ogos 1997, Diana dan Dodi tiba di Paris selepas menghabiskan masa bersama selama 10 hari di French Riviera. Mereka kemudian makan malam bersama di sebuah salon persendirian di Hotel Ritz Paris. Selain memiliki kelab Fulham FC pada musim panas 1997, Mohamed juga merupakan pemilik hotel berkenaan dan gedung beli belah Harrods di London.

Beberapa minit selepas tengah malam 31 Ogos 1997, kedua-duanya menaiki kereta Mercedes Benz yang dipandu pemandu Henri Paul. Besar kemungkinan mereka ingin pergi ke estet peribadi milik Dodi di Paris. Walaupun had kelajuan yang dibenarkan ialah 30 batu sejam, entah apa sebabnya Paul mengambil keputusan memandu sekitar 70 batu semasa memasuki terowong Pont de l’Alma.

Mengikut keterangan saksi, pemandu itu gagal mengawal kereta sebelum berlanggar pada sebuah tiang di tengah-tengah lebuh raya. Paul dan Dodi diisytiharkan ma-ti di tempat kejadian sementara Diana yang masih bersabung nyawa dibawa ke Hospital Pitie-Salpetriere. Bagaimanapun, usaha para doktor menyelamatkan kerabat diraja England itu gagal dan baginda diisytiharkan mangkat pada jam 4.53 pagi kerana pendar-ahan dalaman.

Pada tahun 2019, pakar patologi forensik terkemuka British Dr Richard Shepherd mendedahkan punca sebenar kemat-ian Puteri Diana. Dalam laporannya, beliau mendapati wujud satu luka kecil pada vena paru-parunya. Beliau menambah, “Keced-eraan yang dialaminya sangat spesifik, jarang saya lihat dalam karier saya bahawa saya tak percaya akan melihat keced-eraan sebegitu rupa.

Beliau percaya Diana boleh terselamat dalam kemal-angan itu dengan syarat baginda memakai tali pinggang keledar. Jika baginda memakainya semasa kemal-angan berlaku, baginda hanya akan mengalami kecederaan ringan. Satu-satunya mangsa yang terselamat dalam kemal-angan tersebut ialah pegawal peribadi Diana, Trevor Rees-Jones dan semasa kejadian, dia masih memakai tali pinggang keledar.

Jadi, apa sebenarnya punca kemal-angan? Menurut pihak berkuasa Perancis, Paul dikatakan berada dalam keadaan mabuk dan tidak sepatutnya memandu pada malam itu. Pada masa sama, saksi mendedahkan pemandu itu memandu laju selepas kereta mereka diekori rapat oleh kumpulan paparazi yang menaiki kereta atau motosikal. Kumpulan jurukamera ini berharap dapat menangkap gambar Diana dan Dodi bersama.

Sebagai respon kepada kemal-angan tersebut, tujuh jurugambar Perancis ditahan dan disoal siasat. Mereka kemudiannya didakwa di mahkamah atas dakwaan pemat-ian orang tetapi disabitkan tidak bersalah oleh hakim. Tetapi tiga daripada mereka didapati bersalah kerana menceroboh privasi dan dikenakan denda simbolik €1.

Walaupun ia sudah dinyatakan sebagai kemal-angan jalan raya biasa, masih ramai yang menolak teori tersebut dan mendakwa baginda dan Dodi sebenarnya dibu-nuh. Teori ini terus dipegang oleh Mohamed sehingga hari ini walaupun siasatan yang dijalankan selepas itu membuktikan sebaliknya.

Teori turut disokong dengan penerbitan nota baginda yang dibuat oleh butlernya pada tahun 2003. Nota tersebut dikatakan ditulis tidak lama selepas Diana bercerai dengan Charles. Dalam nota tersebut, baginda merasa bimbang dengan status keselamatannya dan merasakan wujud plot pembu-nuhan terhadapnya bagi membolehkan bekas suaminya itu berkahwin semula.

Pada tahun 2004, satu siasatan dijalankan oleh Polis Metropolitan Britain dijalankan bagi menyiasat semua teori konspirasi yang menyelubungi kemal-angan berkenaan. Siasatan yang dikenali sebagai Operasi Paget itu melihat punca kemat-ian baginda ialah kemalangan jalan raya biasa, bukannya konspirasi jen-ayah seperti didakwa Mohamed.

Kesimpulan sama turut dibuat pihak berkuasa Perancis selepas melihat setiap aspek kemal-angan termasuk kemungkinan konspirasi jena-yah. Siasatan pihak persendirian terhadap kemal-angan ini turut membawa kepada kesimpulan sama seperti dilakukan oleh Martyn Gregory.

Semasa kemal-angan itu berlaku, dua putera kesayangan Diana iaitu Putera William dan Putera Harry sedang bercuti di Istana Balmoral, Scotland. Ketika itu, kedua-duanya berusia 15 dan 12 tahun. Dan seperti dijangka, berita kemat-ian bonda kesayangan mereka itu memberi kesan mendalam terhadap mereka seperti didedahkan oleh William dan Harry dalam beberapa siri temubual mereka.

Dalam satu temubual, William mendedahkan nenda mereka, Ratu Elizabeth II berusaha melindungi mereka daripada menjadi buruan media tabloid. Ini membolehkan mereka sekeluarga termasuk ayahanda mereka, Charles dapat berkabung tanpa perlu bimbang privasi mereka diganggu.

“Pada ketika itu, tiada telefon bimbit atau benda sepertinya, jadi anda tidak akan mendapat berita dan syukurlah pada waktu itu, sejujurnya, kami ada privasi untuk berkabung, mengumpul fikiran kami dan ruang daripada semua orang,” ujar baginda dalam dokumentari khas BBC pada tahun 2017. Dan sejak beberapa tahun ini, dua bersaudara itu mula membuka mulut tentang kehilangan besar yang dialami mereka.

Dalam satu program kebajikan kesihatan mental pada tahun 2016, Harry bertitah, “Beta menyesal tidak pernah bercakap tentang perkara ini. Untuk 28 tahun pertama dalam kehidupan beta, beta tidak pernah menyebutnya. Tiada masalah untuk menempuhnya tetapi selagi mana anda mahu bercakap tentangnya. Ini bukan kelemahan. Kelemahan ialah mempunyai masalah tetapi tidak mahu mengakuinya dan tidak mahu menyelesaikannya.”

Yang pasti, kelewatan Elizabeth II berucap kepada seluruh negara mengakibatkan kerabat diraja Britain dituduh sebagai tidak sensitif dan gagal mempamerkan kepimpinan diperlukan semasa krisis. Baginda mengambil masa lima hari sebelum berucap kepada seluruh rakyat negara itu.

Pembantu baginda, Mary Francis terkejut dengan perbezaan reaksi dunia terhadap kemangkatan Diana dengan sikap mendiamkan diri yang diambil kerabat diraja Britain. Dalam satu temubual bersama Newsweek pada 2017, beliau berkata, “Ini merupakan sebuah keluarga yang terkesan dengan tragedi peribadi terutama membabitkan cucu-cucu baginda dan itu merupakan reaksi pertama.

“Tetapi pada masa sama, saya fikir kerabat diraja lambat mengenali keperluan untuk tampil ke hadapan untuk mengisi peranan mereka di khalayak awam dengan menunjukkan kepimpinan diperlukan kepada negara yang masih bersedih dengan pemergian puteri kesayangan mereka itu.” Pada 9 September 1997, baginda tampil di kaca televisyen sejak Per-ang Teluk dan memuji keperibadian Diana terutama kasih sayangnya terhadap dua puteranya itu.

Sehari sebelumnya, majlis pemakaman baginda diadakan dengan upacara tersebut disiarkan secara langsung di kaca televisyen. Majlis pemakaman baginda menarik 2.5 bilion penonton, lebih daripada 750 juta orang yang menonton hari bahagianya bersama Charles. Namun begitu, satu imej kontroversi daripada upacara tersebut ialah apabila dua puteranya yang masih kecil itu berjalan bersebelahan kerandanya dari Istana Buckingham ke Katedral Westminster.

Dalam satu temubual bersama Newsweek pada 2017, Harry masih teringat perasaan berjalan di samping keranda bonda tercintanya itu. “Bonda beta telah tiada dan beta perlu berjalan jauh di belakang kerandanya, dikelilingi ribuan orang yang melihat dengan jutaan lagi melihat di televisyen. Beta tidak fikir mana-mana kanak-kanak patut melakukannya dalam apa jua keadaan sekalipun. Beta fikir ia tidak akan berlaku hari ini,” ujarnya.

William turut berkongsi sentimen sama dengan adindanya itu dalam dokumentari BBC bertajuk Diana, 7 Days dengan menambah, “Itu merupakan perkara paling sukar beta pernah lakukan, perjalanan itu. Beta merasakan seperti bonda kami berjalan bersama kami untuk membantu kami mengharunginya.”

Perhatian media yang keterlaluan terhadap Diana termasuk pada hari pemakamannya mengundang rasa tidak puas hati adindanya, Earl Spencer Kesembilan, Charles Spencer. Pada tahun 2007, beliau merasakan kekandanya itu diperlakukan seperti haiwan eksotik dan menyifatkan Diana sebagai orang yang paling teruk diburu dalam era moden.

Dalam kalangan 2.5 bilion penonton yang menonton upacara pemakaman, salah seorang daripadanya kemudian menjadi isteri Harry iaitu Meghan Markle. Semasa peristiwa itu, Markle baru saja berusia 16 tahun dan seperti penonton lain, turut menitiskan air mata bersama rakan-rakannya bila melihat upacara tersebut.

Dan seperti Diana, baginda juga menjadi buruan media tabloid dan paparazi sehingga ke satu tahap menceroboh privasi mereka. Atas sebab inilah, pasangan ini kemudiannya menyaman beberapa akhbar tabloid British kerana tidak tahan dengan gangguan mereka. Dan penulis tidak terkejut sekiranya gangguan sebegini berterusan, media akan sekali lagi dipersalahkan sekiranya tragedi diraja tercetus angkara kegilaan mereka mengejar berita picisan!

RUJUKAN:

Nicolau, E. (2020). The Details of Princess Diana’s De-ath—and the Royal Family’s Response. The Oprah Magazine.


Chaonei No 81: Rumah Paling Angker Di China

Sama seperti negara-negara lain, China juga percaya pada kewujudan hantu. Antara tempat dikatakan paling berhantu ialah sebuah rumah jenis Perancis di Jalan No 81, Beijing.

Chaonei terletak di Daerah Dongcheng, dibina pada tahun 1910 sebagai sekolah untuk mengajar Mandarin kepada pendakwah-pendakwah Barat.

Sekitar 20 tahun kemudian, Chaonei dibuka kepada peniaga dan pakar diplomasi sebagai “Kolej California di China” yang merupakan sebahagian daripada Sistem Kolej Claremont.

Ketika ini Chaonei dimiliki pertubuhan Katolik, sehinggalah kedatangan pengaruh komunisme. Katanya pada tahun 1949, seorang pegawai parti Kuomintang dikatakan melarikan diri ke Taiwan. Beliau meninggalkan Chaonei kepada seorang perempuan (mungkin isteri atau perempuan simpannnya) yang membvnvh diri kerana tidak tahan hidup dalam kesunyian.

Walaupun pihak gereja menafikan cerita ini (dan juga tiada rekod mengatakan pegawai Kuomintang menetap di situ), orang ramai masih percaya padanya.

Jangankan orang awam. Anggota-anggota komunis pun lari. Semasa hari hujan, ada yang terdengar jeritan perempuan dari Chaonei.

Mungkin jeritan ini dibuat-buat orang yang cvri-cvri masuk. Tetapi sesiapa yang cuba masuk wajar dikatakan berani. Dari lantai ke siling, setiap bilik dipenuhi sarang labah-labah.

Bahan binaan, botol minuman keras dan juga puntung rokok bersepah dalam ruangan rumah, dengan semburan graffiti meminta orang ramai jauhi rumah ini.

Lebih bermisteri, ramai orang hilang semasa di Chaonei. Seorang paderi British yang membina tempat ini dilaporkan hilang. Penyiasat yang mencari terjumpa sebuah terowong rahsia yang menghala ke kawasan Dashaniz

Selain itu, tiga buruh binaan yang m4bvk cuba memasuki rumah tersebut. Mereka tidak ditemui sampai hari ini. Kerajaan tempatan mengambil kira misteri-misteri kehilangan ini – dan membuat keputusan untuk tidak meruntuhkan Chaonei.

Jadi buat satu tempoh sangat lama, bangunan ini kekal di situ dengan pihak gereja sukar mencari kontraktor untuk usaha pemulihan. Mereka menawarkan AS$1.5 juta pun ramai tidak berani ambil.

Sesiapa yang melintasi rumah ini saja akan merasa aura negatifnya. Semasa musim panas, pintu masuk Chaonei dikatakan lebih sejuk daripada pintu masuk mana-mana rumah berhampiran.

Mulut orang ramai membuatkan tiada siapa berani duduk di rumah ini. Pihak pemilik juga gagal membuatkannya sebuah tempat pelancongan, meskipun dengan kekayaan sejarah.

Puas berusaha untuk membuktikan pemilikan, pihak gereja masih bergelut dengan undang-undang China yang mewajibkan semua tempat bersejarah dikekalkan seperti biasa.

Perkara ini membuka peluang kepada industri perfileman. Pada tahun 2011, Raymond Yip dan Manfred Wong dari Hong Kong membuat filem seram bertajuk The House That Never D13s.

Namun sesi penggambaran dibuat di Beijing dan Wuxi. Dan sebelum mengedar, mereka mendapatkan izin pihak gereja untuk menamakan filem sempena rumah tersebut.

Chaonei berjaya mengumpulkan AS$24.9 juta dalam minggu pertama (AS$60 juta kutipan keseluruhan). Teknik penggambaran 3D meningkatkan minat orang ramai untuk masuk ke Chaonei yang sebenar.

Pihak gereja terpaksa menutup pagar untuk menghalang orang ramai, kerana khuatir akan struktur binaannya. Tetapi pada tahun 2016, pihak gereja berjaya memulihkan Chaonei dengan sentuhan jauh lebih menarik. Sekarang ini pihak gereja membuka Chaonei untuk disewa pada harga US$122 ribu sebulan. Dengan harga begitu tinggi dan sejarah pahit, hanya hartawan sahaja yang berani menetap di sini.


Letupan Komet Tinggalkan Batu Berkaca Di Gurun Atacama

Di Gurun Atacama, Chile, terdapat beberapa kawasan penuh dengan batu-batu berkaca. Batu-batu ini terhasil akibat le.tu.pan komet yang berlaku di atmosfera bumi kira-kira 12,000 tahun yang lalu. Laporan tentang kejadian tersebut diterbitkan dalam jurnal Geology baru-baru ini.

Para saintis percaya le.tu.pan tersebut menghasilkan haba dan angin yang kuat lalu memba.k.ar pasir kawasan gurun dan menukarnya menjadi mineral berkaca. Menariknya, komposisi mineral berkaca yang diambil dari Atacama didapati hampir sama dengan sampel komet Wild 2 yang diambil oleh misi Stardust kelolaan NASA. Menurut penulis kajian bersama Dr Pete Schultz, ini merupakan bukti paling jelas penghasilan kaca akibat aktiviti radiasi haba dan angin yang dicetuskan oleh bola api di atmosfera.

Batu-batu berkaca ini ditemui di satu kawasan penara Pampa del Tamarugal di timur Atacama. Pampa del Tamarugal terletak di tengah-tengah antara kawasan Pergunungan Andes di sebelah timur dan kawasan banjaran pinggir laut Chile di sebelah barat. Sebelum ini, ramai berspekulasi batu-batu berkaca ini terhasil akibat kebakaran hutan lama di Atacama.

Pada hari ini, ia merupakan kawasan gurun terkering di dunia. Tetapi semasa era Pleistosen iaitu sekitar 2,580,000 hingga 11,700 tahun lalu, Atacama mempunyai banyak oasis lengkap dengan pokok-pokok dan padang rumput lembap.

Ini menyebabkan sesetengah saintis berpandangan batu-batu kaca yang wujud di Pampa del Tamarugal terhasil akibat keba.ka.ran hutan. Namun begitu, menerusi kajian terbaru ini, keba.ka.ran hutan tidak mempunyai tenaga mencukupi untuk menukar tanah berpasir kepada mineral berkaca.

Ini berdasarkan analisis batu berkaca yang diambil dari Atacama. Batu-batu ini terhasil akibat pergerakan angin yang kuat bak ribut taufan yang membentuknya semasa ia masih dalam fasa lebur. Teori komet ini turut disokong dengan penemuan mineral eksotik seperti kubanit dan troilit. Mineral-mineral ini hanya boleh didapati pada objek angkasa lepas seperti komet dan meteor.

Walaupun tempoh masa le.tu.pan komet di atmosfera masih belum dikenalpasti, para saintis percaya ia berlaku selepas kemunculan kumpulan pemburu-pengumpul proto-kuno – tempoh sama mamalia besar hilang dari wilayah berkenaan.

Tidak diketahui sama ada insiden ini turut menjadi pencetus kepupusan megafauna yang dikatakan wujud di situ.  Tetapi Dr Schultz percaya kejadian tersebut pasti disaksikan oleh kumpulan awal pengumpul-pemburu yang tiba di situ.

RUJUKAN

Sankaran, V. (2021, 5 November). Mysterious patches of glassy rock across Atacama Desert formed by ex.plo.sion of ancient comet, study says. The Independent.

Sumber gambar: Dr Pete Schultz/Universiti Brown


Konotasi Anjing Dalam Peribahasa Melayu

Peribahasa
merupakan ayat atau kelompok kata yang mempunyai susunan tetap dan mengandungi
pengertian yang tertentu, bidal, pepatah (Kamus Dewan Edisi Keempat, 2010).
Menurut Za’ba, peribahasa ialah susunan kata yang pendek dengan makna yang
luas, mengandungi kebenaran, sedap didengar, dan bijak perkataannya.

Peribahasa tercipta daripada pengalaman kehidupan harian sesuatu masyarakat. Peribahasa juga merupakan satu sindiran dan pengajaran orang terdahulu yang diturunkan  sejak berzaman. Peribahasa Melayu sangat dekat alam sekeliling. Tingkah laku manusia, gerak gaya binatang, liuk-lintuk tumbuhan, gelap terang cuaca, segalanya diambil menjadi kiasan untuk melambangkan sesuatu sifat atau keadaan. Estetiknya jiwa Melayu lama itu adalah disandarkan oleh betapa pentingnya kesopanan dalam pertuturan atau komunikasi. Peribahasa itu merupakan satu penyampaian kata yang berseni. Menurut Asmah Haji Omar (2015) dalam peribahasa tergambar fizikal, alam dan budaya Melayu serta minda mereka semuanya tersimpul dalam bahasa yang ringkas, padat dan indah.

Seperti yang dikatakan dalam perenggan sebelum ini, peribahasa Melayu menggunakan alam sekeliling untuk melambangkan sesuatu sifat atau keadaan. Antara unsur yang disebut ialah binatang. Penggunaan nama-nama binatang dalam peribahasa adakalanya membawa makna yang positif dan adakalanya makna yang negatif. Salah satu binatang yang disebut dalam peribahasa Melayu ialah anjing.

Anjing dimaknakan sebagai binatang yang menyalak (ada yang dipelihara untuk menjaga rumah dan sebagainya dan ada yang liar). Selain itu, Kamus Dewan juga mendefinisikan anjing sebagai (kiasan) barua, tali barut, angsama, muncikari, jarumian, pinang muda. Dari sudut etimologi, istilah “anjing” merupakan kata bahasa Melayu yang asli dan wujud dalam loghat bahasa Melayu yang lain seperti anjiang bahasa Minangkabau. Istilah ini telah menggantikan “asu” sebagai perkataan umum untuk binatang ini dalam bahasa Melayu di Malaysia, di Singapura, di Brunei mahupun di Indonesia. Perkataan “asu” pula merupakan perkataan umum untuk “anjing” dalam bahasa-bahasa Austronesia dan berpunca daripada “*(w)asu” dalam bahasa Proto-Austronesiadan sepunca dengan bahasa lain seperti aso bahasa Tagalog, asu bahasa Jawa, asu / tasu  bahasa Sungai dan asèë bahasa Aceh.

Artikel ini akan melihat pemaknaan perkataan anjing dalam peribahasa Melayu dengan melihat makna konotasinya. Kesemua dua puluh tujuh peribahasa yang disebutkan dalam artikel ini diambil daripada Kamus Dewan Edisi Keempat (2010). Penggunaan istilah anjing dalam peribahasa membawa makna yang berbeza daripada makna denotasinya. Setelah diamati, tidak ada satu pun daripada eribahasa-peribahasa tersebut yang memberikan konotasi yang positif, sama sikap ataupun keadaan, gambarannya tetap tidak elok.

            Berikut disenaraikan 27 peribahasa
tersebut:

1.      Anjing hitam

Maksud : Orang jahat yang sentiasa menunjuk-nunjukkan
keburukannya

2.         Anjing
diberi makan nasi, bilakan kenyang

Maksud : Sia-sia memberikan nasihat yang baik kepada seorang yang jahat

3.         Anjing
ditepuk menjungkit ekor

Maksud : Orang yang tidak berbudi, jika dihormati akan menjadi sombong

4.         Anjing
galak, babi berani

Maksud : Berani sama berani, kuat sama kuat

5.         Anjing
itu jika dipukul sekalipun, berpulang juga ia ke tempat yang banyak tulang

Maksud : Orang
yang tamak dan tidak mempunyai malu itu tidak peduli akan nama baiknya.

6.    Anjing
itu meski dirantai dengan rantai emas sekalipun, nescaya berulang-ulang juga ia
ke tempat najis.

Maksud : Orang
yang bertabiat jahat itu, walau bagaimana sekalipun, tidak akan berubah lakunya

7.         Anjing
mengulangi bangkai

Maksud : Laki-laki yang mengulangi perbuatan yang tidak senonoh

8.         Anjing
menyalak bukit, mahukah runtuh

            (Berapapun anjing menyalak bukit
bolehkah runtuh)

Maksud : Bagaimanapun
orang yang jahat mencela orang yang baik, tidak aka nada akibatnya

9.         Anjing
tiada bercawat ekor

            Maksud : Sesuatu yang hina dan tidak berguna tidaklah indah pada mata sekalian
orang

10.       Bagai
anjing beranak enam

Maksud : Dikatakan kepada perempuan yang kurus sekali kerana melahirkan anak

11.       Bagai
anjing melintang denai

Maksud : Seseorang yang sombong menunjukkan kesombongannya

12.       Bagai
anjing menyalak di ekor (di pantat) gajah

            Maksud : Orang lemah hendak melawan
orang yang berkuasa

13.       Bagai
anjing tersepit di pagar

            Maksud :  Seseorang yang dalam kesusahan
serba salah halnya

14.       Bangsa
anjing, kalau biasa makan tahi, tak dimakan, dicium ada juga

Maksud : Orang
yang biasa berbuat jahat itu walau bagaimanapun akan teringat juga
perbuataannya yang jahat

15.       Bagai
disalak anjing bertuah

Maksud : tidak
dapat bertangguh, permintaan mesti dikabulkan (berkenaan anak-anak yang tidak
dapat ditolak kehendaknya)

16.       Melepaskan
anjing yang tersepit (sesudah dilepas dia menggigit)

Maksud : Menolong orang yang tidak tahu membalas budi

17.       Bagai
anjing terpanggang ekor

Maksud = Seseorang
yang mendapat kesusahan yang amat sangat sehingga kian ke mari mendapatkan
pertolongan

18.       Seperti
anjing berebut tulang

Maksud : Orang tamak yang merebutkan harta

19.       Seperti
anjing berjumpa pasir

Maksud : Orang yang selalu ria hati kerana mendapat benda yang disukai

20.       Seperti
anjing beroleh bangkai

Maksud : Orang tamak yang mendapat sesuatu dengan mudah

21.       Seperti
anjing dengan kucing

Maksud : Orang yang selalu berbantah

22.       Seperti
anjing kedahuluan

Maksud : Seseorang
yang didahului oleh orang yang lebih mulia (kaya) dalam hal meminang gadis

23.       Seperti
anjing kepala busuk

Maksud : Orang
yang telah dikatakan kejahatannya, ke mana-mana ia pergi dihina orang juga

24.       Seperti
anjing lapar mendapat tulang, daging segumpal, dan sekeping apam

Maksud : Orang
yang melakukan sesuatu kebajikan hanya kerana mengharapkan keuntungan

25.       Seperti
anjing menggonggong bangkai

Maksud : Laki-laki yang membawa perempuan jahat

26.       Umpama
anjing makan muntahnya

Maksud : Orang yang tamak itu tidak membezakan yang baik dengan yang jahat

27.       Seperti
anjing menggonggong tulang / Seperti anjing dengan bayang-bayang

            Maksud : Orang tamak yang ingin memiliki harta orang lain, akhirnya harta sendiri
habis

Lima daripada peribahasa di atas memberikan konotasi anjing melambangkan sikap tamak seseorang. Peribahasa ‘Anjing itu jika dipukul sekalipun, berpulang juga ia ke tempat yang banyak tulang’ memberikan kiasan bahawa seseorang yang sudah dikuasai sikap tamak, lama-kelamaan dia tidak lagi memikirkan atau mementingkan nama baiknya sendiri. Dia sudah hilang rasa malu. Sikap orang tamak yang suka berebutkan harta pula diibaratkan  anjing berebut tulang. Disifatkan ‘bangkai’ itu sebagai satu benda yang percuma dan mudah diperoleh kerana fitrah bangkai itu terbiar dan tidak berempunya. Justeru, dikatakan seperti anjing beroleh bangkai maka dikiaskan kepada seseorang yang tamak yang mudah memperoleh sesuatu dengan mudah. Masyarakat Melayu lama juga melihat anjing sebagai seekor binatang yang tidak tahu membezakan antara makanan atau sisa makanan dengan muntahnya sendiri. Apabila lapar, anjing hanya akan makan sahaja walaupun benda yang dimakannya itu ialah muntahnya sendiri. Kefahaman inilah yang mewujudkan peribahsa ‘Umpama anjing makan muntahnya’ yang membawa makna konotasi seseorang yang tidak tahu membezakan yang baik dengan yang jahat. Seseorang yang bersifat tamak sehingga suka menghakmilikkan kepunyaan orang lain juga dikiaskan dalam peribahasa ‘Seperti anjing menggonggong tulang’ atau ‘bagai anjing dengan bayang-bayang’.

Terdapat segelintir orang yang tidak dapat meninggalkan perbuatan jahatnya. Kesedaran ada tetapi tidak ada keinsafan. Perbuatan jahatnya itu diulangi. Orang sebegini digambarkan sebagai ‘Anjing itu meski dirantai dengan rantai emas sekalipun, nescaya berulang-ulang juga ia ke tempat najis.’ Selain itu, ada juga peribahasa yang sangat kasar jika sekilas pandang iaitu ‘Anjing mengulangi bangkai’. Sesuatu yang kotor juga digunakan sebagai unsur penambah dalam peribahasa bagi menggambarkan keburukan perbuatan jahat. Hal ini dapat dilihat dalam peribahasa, ‘Bangsa anjing, kalau biasa makan tahi, tak dimakan, dicium ada juga’. Keadaan mengulangi kejahatan tersebut sebenarnya berpunca daripada persepsi masyarakat sekeliling. Ada pesalah yang menginsafi kesalahannya dan memerlukan ruang serta peluang untuk membetulkan segala cacat cela yang diwujudkannya namun segelintir masyarakat beranggapan bahawa, ‘Seperti anjing kepala busuk’.

Anjing juga digunakan dalam peribahasa untuk menunjukkan taraf dan kedudukan seseorang itu. Peribahasa nombor 9 misalnya, iaitu, ‘Anjing tiada bercawat ekor’. Peribahasa ini memberikan konotasi tentang nasib seseorang yang dalam keadaan hina dan tidak berguna seperti melukut di tepi gantang, maka dia tidak memperoleh pandangan yang baik daripada masyarakat sekelilingnya. Dia sentiasa dipandang rendah. Ada atau tidak ada, kewujudannya tidak mengubah apa-apa. Anjing juga dikiaskan kepada seseorang yang bersikap jahat atau berniat jahat yang sentiasa mencari punca masalah terhadap orang yang bersikap baik. Orang yang baik itu diibaratkan bukit. Pastinya salakan seekor anjing tidak akan mampu meruntuhkan sebuah bukit seperti peribahasa ini, ‘Anjing menyalak bukit, mahukah runtuh (Berapapun anjing menyalak bukit bolehkah runtuh?)’. Walau betapa hebat sekalikan kejahatan seseorang terhadap seseorang yang baik sama ada dari segi perbuataan atau pertuturan, tidak akan mampu menjejaskan kebaikan seseorang itu. Ada juga yang menggunakan anjing untuk menggambarkan keberanian dan kekuatan seseorang itu sama dengan pihak yang dihadapi. Maka wujudlah peribahasa, ‘Anjing galak, babi berani’. Kelihatannya peribahasa ini mirip maknanya dengan peribahasa ‘Bertemu buku dengan ruas’.

Ada juga peribahasa Seperti anjing menggonggong bangkai yang menggambarkan seorang lelaki membawa (berkawan atau bergaul) perempuan jahat. Anjing juga menggambarkan keadaan seseorang yang lemah dalam peribahasa. Berdasarkan peribahasa, ‘Bagai anjing menyalak di ekor (di pantat) gajah’, orang yang lemah di sini merujuk kepada seseorang yang tidak mempunyai keupayaan (mungkin dari segi harta dan pangkat) untuk menentang seseorang yang berkuasa (berharta atau berpangkat). Begitu juga halnya dengan peribahasa Seperti anjing kedahuluan. Seseorang yang tidak berkemampuan untuk meminang gadis yang diidamkan mungkin perlu berputih mata apabila melihat seseorang yang kaya dan dipandang mulia meminang gadis itu terlebih dahulu.

Berkenaan kedegilan seseorang juga, terdapat peribahasa yang menggunakan anjing sebagai kiasannya iaitu ‘Anjing diberi makan nasi, bilakan kenyang’ yang sama dengan peribahasa ‘Bagai mencurah air ke daun keladi’. Sia-sia memberikan nasihat kepada seseorang yang jahat kerana biasanya dia akan melawan balik sama ada dengan kata-kata atau dengan perbuatan. Dia juga tidak mahu mendengar atau menerima nasihat. Umum mengetahui bahawa nasi bukanlah makanan rutin anjing. Kalau dihidangkan nasi, belum tentu dijamahnya dan mungkin tidak dijamah langsung. Anjing juga menggambarkan sikap sombong dalam peribahasa Melayu. Peribahasa ‘Anjing ditepuk menjungkit ekor’ dikiaskan kepada seseorang yang tidak berbudi, apabila dia mendapat pujian dan sanjungan atau penghormatan, dia menjadi sombong. Sikap sombong itu pula dipertontonkan kepada orang orang lain secara terang ibarat ‘Anjing melintang denai’. Seseorang yang suka menunjuk-nunjuk juga ada digambarkan dalam peribahasa dengan menggunakan perkataan anjing. Sikap ini digambarkan melalui peribahasa ‘Seperti anjing lapar mendapat tulang, daging segumpal, dan sekeping apam’.

Sesuatu keadaan diri atau kehidupan seseorang juga ada digambarkan melalui perkataan anjing dalam peribahasa Melayu. Misalnya, keadaan seorang perempuan yang kelihatan sangat kurus (dan mungkin tidak terurus) kerana melahirkan anak disebut dalam peribahasa ‘Bagai anjing beranak enam’. Konotasi ini agak negatif bagi seorang wanita yang sebenarnya. Satu lagi konotasi negatif yang pada saya agak kurang wajar ialah pelambangan anjing terhadap anak (atau anak-anak). Agaknya peribahasa terlantun keluar dalam keadaan yang marah atau sangat gelisah. Peribahasa Bagai disalak anjing bertuah merujuk kepada keadaan seseorang yang harus menunaikan permintaan anak-anaknya kerana anak-anak itu tetap berkehendakkan sesuatu itu. Lain halnya dengan seseorang yang tidak tahu mengenang budi. Maka gambaran bagai melepaskan anjing tersepit (sesudah dilepas dia menggigit) itu amat bersesuaian. Selain itu, seseorang yang berada dalam keadaan (atau masalah) yang terlalu sukar juga digambarkan dalam peribahasa Bagai anjing tersepit di pagar dan Bagai anjing terpanggang ekor. Keadaan dua orang atau dua kumpulan yang selalu bergaduh juga sering disamakan dengan peribahasa seperti anjing dengan kucing. Hal ini kerana anjing dan kucing itu jika bertemu pasti riuh gaduhnya.

Kesimpulannya, peribahasa Melayu tercipta daripada pengalaman dan pengamatan ahli-ahli masyarakat Melayu sejak berzaman-berzaman. Pengalaman dan pengamatan ini berhubung erat dengan kehidupan masyarakat sehari-hari dan keadaan alam sekeliling. Peribahasa yang pada mulanya diperturunkan secara lisan dan diperkembangkan secara lisan juga seharusnya diusahakan supaya ianya dapat dikekalkan. Agar keindahan penggunaannya dalam bahasa Melayu tidak hilang ditelan zaman sebaliknya menjadi warisan bangsa yang ‘tak lapuk dek hujan dan tak lekang dek panas’.


Geopolitik Batu Puteh

Permohonan semakan berkaitan kes Batu Puteh (“Pedra Branca”) adalah selari dengan ketetapan Mahkamah Keadilan Antarabangsa (ICJ) pada 23 Mei 2008. Malaysia boleh mengemukakan permohonan untuk menyemak semula keputusan tersebut dalam tempoh masa 10 tahun sekiranya menemui bukti baru. Jadi, adalah hak kita untuk berbuat sedemikian.

Kemilikan Batu Puteh bukan sekadar isu sejarah atau isu maruah, isu akarnya ialah geopolitik yang berkait rapat dengan keselamatan Malaysia. Apa tujuan Singapura mahu sebuah batuan yang tidak mempunyai sebarang sumber asli? Dalam geopolitik, kawalan ke atas ruang fizikal yang strategik, walhal seinci pun, akan menambah kekuatan negara.

Sejak ia mencapai kemerdekaan pada 1965, Singapura secara geografinya dikunci (“locked”) oleh wilayah perairan Malaysia dan Indonesia. Singapura rasa keadaan ini bukan sahaja mengehadkan kebebasannya malah tidak bagus untuk keselamatannya dalam masa jangka panjang. Jadi, Singapura memerlukan strategi untuk memecah (“breakthrough”) batas wilayah perairan Malaysia dan Indonesia, dan lagi bagus kalau ia dapat mencapai Laut China Selatan.

Maka, Singapura telah memulakan permainan geopolitiknya pada 14 Februari 1980. Dari 1973 hingga 1982, penggubalan Konvensyen Bangsa-Bangsa Bersatu Tentang Undang-Undang Laut (UNCLOS) sedang berlangsung dan negara-negara yang menjadi parti kepada UNCLOS perlu mengemukakan pemetaan sempadan wilayah perairan (“territorial sea”) dan pelantar benua (“continental shelf”) masing-masing. Singapura telah menyuarakan bantahan ke atas peta Malaysia (“Territorial Waters and Continental Shelf Boundaries of Malaysia”) yang diterbitkan pada 21 Disember 1979 yang telah menggariskan Batu Puteh dalam wilayah Malaysia. Singapura tahu kaedah undang-undang ICJ yang sedia ada akan memihak kepadanya, maka ia telah membawa kes tersebut kepada ICJ dan ia telah berjaya “merampas” Batu Puteh daripada kita.

Menurut Artikel 3 UNCLOS, kedaulatan Singapura ke atas Batu Puteh membolehkan ia menuntut wilayah perairannya sehingga 12 batu nautika (22 kilometer). Namun tindakan ini tidak dapat diteruskan oleh Singapura tanpa menimbulkan kes baru: Batuan Tengah (“Middle Rock”) masih dimiliki Malaysia dan jarak di antara Batu Puteh dan Batuan Tengah adalah lebih kurang 1 kilometer sahaja. Sudah tentu wilayah Malaysia dan Singapura akan bertindih. Maka, Jawatankuasa Teknikal Bersama (MSJTC) ditubuhkan oleh Malaysia dan Singapura untuk mencari penyelesaian kepada masalah tersebut, namun ia tidak bermaksud Malaysia akan melepaskan Batu Puteh begitu sahaja.

Singapura juga menyatakan niatnya untuk menuntut 200 batu nautika zon eksklusif ekonomi (EEZ) yang akan betul-betul membenarkan Singapura melancarkan kuasa (“projecting power”) ke wilayah Laut China Selatan. Cuma, Singapura tidak dapat bertindak kerana Batu Puteh ialah sebuah batuan, bukan pulau. Menurut Artikel 121(3) UNCLOS, batuan (“rocks”) hanya boleh menjana wilayah perairan, bukan EEZ. Maka, ada netizen melakar gambar rajah di bawah untuk menyindir Singapura. Tapi, siapa bilang ia tidak akan terjadi? Maklumlah, Singapura memang hebat dalam menambak laut.

Sementara Singapura dengan penuh liciknya telah bercaturan untuk merampas hak kita demi memperkukuhkan geopolitiknya, ada orang kita yang melatah dan menaruh sikap sinikal terhadap tindakan Peguam Negara. Ke mana pergi kita punya jati diri?


Chunghua Taipei Dan ‘One China Principle’

Lagi cerita pasal bendera.

Sementara Sukan SEA sedang berlangsung di KL, kontinjen Malaysia juga mengambil bahagian dalam Sukan Universiti Dunia (Universiade) yang berlangsung di Taipei, Taiwan dari 19 hingga 30 Ogos 2017.

61 atlet Malaysia akan bertanding dalam 6 acara iaitu badminton, olahraga, memanah, golf, wusyu dan bola sepak.

Yang anehnya, dalam temasya ini tidak kelihatan bendera rasmi Taiwan iaitu “Blue Sky White Sun Red Earth” (青天白日滿地紅, Qingtian Bairi Mandihong). Malah nama “Taiwan” juga tidak digunakan, sebaliknya diganti dengan “Chinese Taipei” atau “Chunghua Taipei”. Lagu kebangsaan juga tidak dimainkan.

Ini adalah keadaan Taiwan di bawah “One China Principle”.

Ceritanya macam ini: selepas Dinasti Qing digulingkan di China pada tahun 1911, sistem maharaja dimansuhkan dan didirikan “Republic of China” (ROC) pada tahun 1912. Sun Yat-Sen menjadi Presiden ROC yang pertama.

Selepas Sun Yat-Sen meninggal dunia pada tahun 1925, berlaku perbalahan antara Parti Nasionalis (Kuomintang) di bawah Chiang Kai-Shek dan Parti Komunis di bawah Mao Zedong. Komunis berjaya menawan keseluruhan tanah besar China pada tahun 1949, memaksa Chiang dan Kuomintang berundur ke Taiwan yang ketika itu di bawah pemerintahan ROC.

Komunis menubuhkan “People’s Republic of China” (PRC) di Beijing. Chiang meneruskan pemerintahannya di Taipei. Masing-masing dakwah mereka sebagai kerajaan China yang sah. Kalau nak iktiraf ROC, tak boleh iktiraf PRC. Begitu juga sebaliknya. Inilah dasar “satu China”.

Chiang disokong USA dan kebanyakan negara tidak mengiktiraf PRC atas dasar anti-komunis. ROC diiktiraf sebagai wakil China dan menduduki Majlis Keselamatan Pertubuhan Bangsa-Bangsa Bersatu (UN) sebagai salah satu daripada 5 kuasa veto.

Keadaan berubah pada 25 Oktober 1971 selepas Perhimpunan Agung UN mengubah pengiktirafan dari ROC ke PRC. ROC dibuang daripada UN. Satu demi satu negara memutuskan hubungan diplomatik dengan ROC dan mendirikan hubungan dengan PRC, termasuk USA sendiri pada tahun 1979.

Sehingga kini, ROC hanya mempunyai hubungan diplomatik dengan 19 buah negara, berbanding dengan PRC yang mempunyai hubungan diplomatik dengan 175 buah negara.

Lama-kelamaan, ROC pun dikenali sebagai “Taiwan” dan PRC dikenali sebagai “China”, sedangkan kerajaan di Taipei masih klaim hak kedaulatan ke atas seluruh tanah besar China.

Pada tahun 1992, PRC dan ROC mengadakan dialog dan mencapai konsensus tentang prinsip “one China” dan menolak gerakan kemerdekaan Taiwan yang diperjuangkan oleh parti pembangkang di Taiwan seperti Democratic Progressive Party (DPP).

Disebabkan prinsip “satu China” ini, negara yang mempunyai hubungan dengan China tidak boleh menunjukkan sebarang tindakan yang memberi pengiktirafan kepada Taiwan sebagai sebuah negara berdaulat.

Walaupun namanya konsensus, namun China tetap menggunakan kuasa dan pengaruhnya untuk melarang penggunaan “Republic of China” dan simbol-simbolnya termasuk bendera Blue Sky White Sun di peringkat antarabangsa.

Taiwan hanya boleh mengambil bahagian dalam sukan antarabangsa atas nama “Chinese Taipei”. Begitu juga di pertubuhan antarabangsa seperti WHO, APEC dan WTO. Kalau nak sebut “Taiwan” kena guna istilah “Taiwan, China”. Jangan sesekali sebut “Taiwan” sebagai sebuah negara.

Macam kesian kan. Tapi dalam hubungan antarabangsa, “the strong do what they will and the weak suffer what they must”.

Pada Januari 2016, Chou Tzuyu, ahli kumpulan K-pop “TWICE” yang berasal dari Taiwan telah mencetus kontroversi dengan mengibarkan bendera ROC dalam sebuah rancangan TV di Korea Selatan. Akibatnya, Tzuyu dikehendaki mohon maaf terhadap China.

Insiden tersebut menjadi “rallying point” bagi calon DPP, Tsai Ing-wen untuk memenangi pilihanraya presiden Taiwan tahun 2016 kerana ramai yang kecewa dengan kegagalan Kuomintang dalam mempertahankan maruah orang Taiwan.

Kena ambil tahu sensitiviti yang perlu dijaga kalau anda pergi melancong, belajar di Taiwan atau ada urus niaga yang membabitkan Taiwan. Kang tak pasal-pasal kedutaan kena selamatkan anda.

Bukan bertunduk kepada kuasa besar, tapi hidup di marcapada ini perlukan hikmah dan berjaga-jaga.